Úvod  

     	Národný program ochrany starších ľudí (ďalej len „NPOSĽ“) predstavuje prezentáciu politiky vlády SR vo vzťahu k starším občanom a je jednou z aktivít Slovenskej republiky v súvislosti s vyhlásením roka 1999 za Medzinárodný rok starších ľudí. NPOSĽ bol schválený uznesením vlády SR č. 681 zo dňa 11. augusta 1999 a bol  spracovaný Ministerstvom práce, sociálnych vecí a rodiny SR v spolupráci s ďalšími ministerstvami a ostatnými ústrednými orgánmi štátnej správy SR a v spolupráci so  Slovenským výborom Medzinárodného roka starších ľudí.

     	Cieľom NPOSĽ je v rámci vládnej politiky vo vzťahu k starším ľuďom prezentovať podporu princípov OSN pre starších ľudí a zaviazať jednotlivé ústredné orgány štátnej správy SR k ich uplatňovaniu v rámci ich pôsobností.

     	Na základe analýzy demografického vývoja, úrovne ekonomiky SR a súčasnej sociálnej politiky vo vzťahu k starším občanom, NPOSĽ predstavuje stotožnenie sa s nevyhnutnosťou uplatňovania princípov OSN pre starších ľudí v podmienkach SR, a to na všetkých úrovniach počnúc samotným občanom, jeho rodinou, obcou, mimovládnymi organizáciami, občianskymi združeniami, zamestnávateľmi, až po ústredné orgány štátnej správy a orgány vlády.

     	Princípy OSN pre starších ľudí tvoria základné princípy štátnej politiky vo vzťahu k starším občanom aj v podmienkach SR. Tieto princípy sú v zásade obsiahnuté aj v rozhodnutí komisie EÚ č. 91/544 a 93/417. 

      	V rámci NPOSĽ ide o prezentáciu sociálnej politiky v širšom kontexte v súlade s praxou krajín EÚ, a to popri sociálnom zabezpečení, politike zamestnanosti, aj zdravotnou starostlivosťou, bytovou politikou, vzdelávaním, t.j. oblasťami, kde sú smerované verejné výdavky.

      	Ochrana starších ľudí v rámci sociálnej politiky je zameraná na dosiahnutie sebestačnosti, sociálnej participácie a integrácie starších občanov v spoločnosti. Ide najmä o zabezpečenie dostatočného príjmu starších občanov, vhodného bývania, uspokojivej úrovne zdravia a to tak fyzického, ako aj duševného a prístupu k zdravotnej starostlivosti a sociálnym službám, v prípade vzniku stavu odkázanosti na pomoc inej osoby.

     	Opierajúc sa o princípy OSN pre starších ľudí rozpracovali jednotlivé orgány SR tieto princípy do koncepčných zámerov v rámci ich odvetvovej pôsobnosti. Medzi uvedené princípy patria princíp nezávislosti, zúčastnenosti, starostlivosti a sebarealizácie. 

     	V rámci sociálnej politiky vo vzťahu k starším občanom vo všeobecnosti rezonuje potreba zabezpečenia nezávislosti života starších občanov v celej hĺbke i šírke záberu, ich účasti na živote spoločnosti, pri rešpektovaní ústavného princípu rovnosti v právach i v dôstojnosti, spravodlivého podielu starších občanov na využití zdrojov spoločnosti, začlenenia starších občanov do aktívneho spolupôsobenia pri formovaní modernej občianskej spoločnosti, pomoci v prípade odkázanosti na pomoc inej osoby v dôsledku straty sebestačnosti pri bezvýhradnom zachovaní osobnej dôstojnosti, dostupnosti a kvality poskytovaných služieb.

V roku 2005 bolo realizované prvé harmonizované štatistické zisťovanie o príjmoch a životných podmienkach EU-SILC 2005, ktorým  sa monitorovala aj chudoba na základe indikátora miery rizika chudoby. Ide o podiel  osôb s ekvivalentným disponibilným príjmom pod hranicou rizika chudoby, t.j. 60% národného mediánu ekvivalentného disponibilného príjmu. Na základe uvedeného štatistického zisťovania bola v roku 2004 miera rizika chudoby 13,3%. V prípade starších ľudí nad 65 rokov, ktorí boli v relatívne nižšom riziku príjmovej chudoby ako ostatné vekové kategórie, miera rizika chudoby predstavovala 7,1%. Vo výrazne vyššom riziku chudoby v danej vekovej kategórie boli ženy (9,8%) oproti  mužom (2,7%).

	Miera rizika chudoby  v roku  2005 oproti predchádzajúcemu roku  vo vekovej skupine  nad 65 rokov mierne vzrástla zo 7,1% na 8,5%, avšak naďalej sa udržuje pod priemernou mierou rizika chudoby 11,6%. Najnižšie percento ľudí v riziku chudoby je medzi 50 – 64 ročnými (7,7 %) a mužmi vo veku nad 65 rokov (4,5 %), hoci miera rizika chudoby u nich mierne vzrástla. Zároveň sa vo vekovej kategórii nad 65 rokov najvýraznejšie prejavuje rozdiel v miere rizika chudoby medzi mužmi (4,5 %) a ženami (10,8 %). Tento rozdiel je pravdepodobne spôsobený v priemere nižšími dôchodkami u žien, ktoré v dôsledku vyššieho priemerného veku dožitia ako muži častejšie žijú v jednočlenných domácnostiach. U žien sa riziko chudoby na rozdiel od mužov s odchodom do dôchodku a s vekom nad 65 rokov zvyšuje.

Demografické výzvy, ktoré súvisia so starnutím populácie, vedú EÚ k potrebe spoločne zvýšiť participáciu starších ľudí na trhu práce. Spoločným cieľom EÚ je v roku 2010 dosiahnuť 50 % mieru zamestnanosti starších pracujúcich. Napriek neustálemu rastu, miera zamestnanosti u starších ľudí (55 – 64 rokov) a najmä u žien (18,9 %) bola na Slovensku v roku 2006  veľmi nízka (po Malte najnižšia v Európe), preto aj Európska komisia vyzýva členské štáty a SR osobitne vypracovať aktívnu stratégiu starnutia s cieľom zvýšiť zamestnanosť starších ľudí. 

Miera nezamestnanosti starších od 50 rokov podľa Štatistickej správy o základných vývojových tendenciách v hospodárstve SR v roku 2006   
Ukazovateľ | 2006 | Indexy
| 4. Q. | rok | 4.Q.2006 | 2006
| | | 4.Q.2005 | 2005
50-54 roční | 37,6 | 40,8 | 86,4 | 91,5
55-59 roční | 16,0 | 17,5 | 80,0 | 85,0
60 a viacroční | 2,3 | 2,6 | 48,9 | 55,3

Ministerstvo práce, sociálnych vecí a rodiny SR spracovalo na základe uznesenia vlády SR v poradí už 4. Súhrnnú správu o realizácii NPOSĽ, ktorá obsahuje odpočty úloh, stanovených v NPOSĽ.  Táto správa je spracovaná z podkladov jednotlivých rezortov a ďalších oslovených inštitúcii za obdobie rokov 2005-2006.

Súhrnná správa o realizácii Národného programu ochrany starších ľudí

Ministerstvo práce, sociálnych vecí a rodiny SR (ďalej len „MPSVR SR“) sa na plnení úloh vyplývajúcich z NPOSĽ podieľalo nasledovne:

1. V oblasti sociálneho zabezpečenia, zamestnanosti, rodinnej politiky a v oblasti poskytovania sociálnych služieb a poskytovania peňažných príspevkov na kompenzáciu sociálnych dôsledkov ťažkého zdravotného postihnutia

V oblasti sociálneho zabezpečenia

► Potreba realizácie reformy sociálneho poistenia. 

Úloha bola splnená. Priebeh reformy sociálneho poistenia bol podrobne komentovaný v Súhrnnej správe o realizácii NPOSĽ za rok 2005.

	S cieľom postupného nábehu nového dôchodkového systému sa s účinnosťou od  1. januára 2006 pokračuje v úprave a redukcii osobných mzdových bodov do roku 2014 tak, že dôchodkové dávky sa budú z reálne dosiahnutých osobných mzdových bodov vypočítavať od roku 2015. V tomto prechodnom období sa uplatňuje princíp solidarity vyšších príjmových skupín obyvateľstva s nižšími príjmovými skupinami. Uvedená právna úprava v zákone č. 461/2003 Z. z. o sociálnom poistení v znení neskorších predpisov umožňuje ochranu nízko príjmového obyvateľstva pred dopadom okamžitého zavedenia princípu zásluhovosti v plnej miere.

Minimálna výška dôchodku nie je v zákone o sociálnom poistení garantovaná priamo, nepriama garancia vyplýva z definície minimálneho vymeriavacieho základu na platenie poistného, ktorým je minimálna mzda. Od 1. augusta 2006 bola zavedená povinnosť Sociálnej poisťovne oznámiť Ústrediu práce, sociálnych vecí a rodiny identifikačné údaje poberateľa starobného dôchodku, ak jeho dôchodková dávka je najviac v sume, pri ktorej môže vzniknúť nárok na dávku v hmotnej núdzi a príspevky k dávke v hmotnej núdzi. V prípade, že sa v konaní prizná dávka a príspevky v hmotnej núdzi, dôchodok sa doplní o túto dávku až do výšky zákonom ustanovených nárokov. Takto koncipovaná minimálna výška príjmu dôchodcu má znížiť riziko chudoby u obyvateľov v dôchodkovom veku a zabezpečiť im základné životné podmienky.

Ústavný súd Slovenskej republiky svojim nálezom zo dňa 7. júna 2006 konštatoval porušenie ústavného práva občana, a to tým, že trvanie invalidity ako podmienky nároku na invalidný dôchodok a čiastočný invalidný dôchodok vzniknutého pred účinnosťou zákona o sociálnom poistení sa posudzuje podľa nových kritérií a tým vnáša do minulých skutkových a právnych vzťahov právnu neistotu. Z uvedeného dôvodu bola prijatá novela zákona o sociálnom poistení, ktorá s účinnosťou od 1. októbra 2006 zosúladila tento právny predpis s Ústavou Slovenskej republiky. Na preskúmanie trvania invalidity v súlade s právnymi predpismi účinnými do 31. 12. 2003 bol určený časový harmonogram do 30. septembra 2009. Vzhľadom na skutočnosť, že ešte zostáva zrealizovať veľké množstvo posudkových lekárskych prehliadok, preskúmavanie zdravotného stavu invalidov bude pokračovať aj v roku 2007.

V oblasti zamestnanosti 

V NPOSĽ neboli zadefinované úlohy pre oblasť zamestnanosti, ale z celospoločenských problémov a situácie v spoločnosti vyplynulo, že predmetnej oblasti je potrebné venovať náležitú pozornosť.

V oblasti zamestnanosti uskutočnené štrukturálne zmeny, realizácia reforiem a nárast v príleve priamych zahraničných investícii, ako aj pôsobenie nástrojov aktívnej politiky zamestnanosti mali pozitívny vplyv na celkový vývoj zamestnanosti v rokoch 2004 až 2006. 

V roku 2005 bol zaznamenaný medziročný rast miery zamestnanosti (15 – 64 rokov) o 0,8 percentuálneho bodu a celková miera zamestnanosti dosiahla úroveň 57,7 %. V roku 2006 priaznivý vývoj na trhu práce pokračoval a miera zamestnanosti dosiahla úroveň 59,4 %. Celková zamestnanosť v roku 2006 vzrástla o 3,8 %. Súbežne s rastom zamestnanosti klesala i miera nezamestnanosti. V roku 2006 poklesla miera nezamestnanosti (podľa VZPS) medziročne rekordne o 2,9 percentuálneho bodu a miera nezamestnanosti dosiahla 13,3 %, čo v absolútnom vyjadrení predstavovalo 353,4 tis. nezamestnaných osôb. 

Počas rokov 2005 a 2006 sa výrazne zvýšila miera zamestnanosti starších osôb (vo veku 55-64 rokov) a súbežne znížila aj ich miera nezamestnanosti. V roku 2005 bol zaznamenaný medziročný rast miery zamestnanosti starších o 4,0 percentuálneho bodu a ich miera zamestnanosti dosiahla úroveň 30,3 %. V roku 2006 miera zamestnanosti tejto skupiny naďalej stúpala a dosiahla úroveň 33,2 %. Táto tendencia rastu bude naďalej pokračovať zvlášť v skupine žien, najmä v súvislosti s postupným predlžovaním veku odchodu do dôchodku. 

Miera nezamestnanosti starších v roku 2005 klesla na úroveň 13,3 % (pokles o 2,1 percentuálneho bodu oproti roku 2004) a v roku 2006 predstavovala 9,8 %, čo ukazuje na veľmi významný pokles nezamestnanosti tejto skupiny obyvateľstva. 

Tabuľka:									
Vývoj celkovej miery zamestnanosti a nezamestnanosti 
a miery zamestnanosti a nezamestnanosti starších ľudí

Ukazovateľ | | | | | | | |
| 2000 | 2001 | 2002 | 2003 | 2004 | 2005 | 2006
Celková miera zamestnanosti (15-64 rokov)
Spolu | 56,5 | 56,5 | 56,7 | 57,6 | 56,9 | 57,7 | 59,4
Muži | 61,5 | 61,4 | 62,0 | 63,0 | 63,0 | 64,6 | 67,0
Ženy | 51,5 | 51,8 | 51,4 | 52,2 | 50,9 | 50,9 | 51,9
Miera zamestnanosti starších 55-64
55-64 spolu | 21,4 | 22,3 | 22,9 | 24,6 | 26,3 | 30,3 | 33,2
55-64 muži | 35,4 | 37,7 | 39,1 | 41,0 | 42,9 | 47,8 | 49,9
55-64 ženy | 9,8 | 9,8 | 9,5 | 11,2 | 12,4 | 15,6 | 19,0
Celková miera nezamestnanosti 15+
Spolu | 18,6 | 19,2 | 18,5 | 17,4 | 18,1 | 16,2 | 13,3
Muži | 18,6 | 19,5 | 18,4 | 17,2 | 17,3 | 15,3 | 12,2
Ženy | 18,6 | 18,8 | 18,7 | 17,7 | 19,1 | 17,2 | 14,7
Miera nezamestnanosti  starších 55-64
55-64 spolu | 12,2 | 12,2 | 15,2 | 13,5 | 15,4 | 13,3 | 9,8
55-64 muži | 13,5 | 12,5 | 15,6 | 14,6 | 15,7 | 13,1 | 9,9
55-64 ženy | 8,4 | 11,4 | 13,8 | 9,9 | 15,1 | 13,8 | 9,4
Prameň: ŠÚ SR - VZPS							

Pre dosiahnutie rastu zamestnanosti a znižovanie nezamestnanosti znevýhodnených uchádzačov o zamestnanie v rámci aktívnej politiky trhu práce sa realizovali opatrenia a aktivity, ktorými sa podporuje zamestnanosť uchádzačov o zamestnanie, a to najmä podporou vytvárania pracovných miest u zamestnávateľov a podporou vytvárania pracovných miest formou samozamestnania a zamestnateľnosť najmä opatreniami v oblasti vzdelávania a prípravy pre trh práce.

Vzdelávaniu a príprave pre trh práce patrí v systéme opatrení aktívnej politiky trhu práce zameraných na zvyšovanie zamestnateľnosti uchádzačov o zamestnanie, záujemcov o zamestnanie a zamestnancov mimoriadne dôležité miesto. V súvislosti so  zmenami na trhu práce sú kladené nové požiadavky aj na vzdelávanie občanov starších ako 50 rokov. V prípade nedostatku odborných vedomostí a odborných zručností, úrady práce, sociálnych vecí a rodiny zabezpečujú vzdelávanie a prípravu pre trh práce aj pre túto skupinu občanov. Občania starší ako 50 rokov veku zaradení do vzdelávania a prípravy pre trh práce dlhodobo vykazujú približne ¼ všetkých účastníkov tohto programu. 

V prvom polroku 2006 sa ukončila realizácia Národného projektu III Vzdelávanie a príprava pre trh práce a následne sa začal realizovať nový Národný projekt IIIa. Vzdelávanie a príprava pre trh práce a zamestnanecká prax ktorý má pomôcť aj skupine uchádzačov o zamestnanie nad 50 rokov veku.

V marci 2006 sa začal realizovať Národný projekt XI. Teoretická a praktická príprava zamestnancov na získanie nových vedomostí a odborných zručností. Uvedený projekt sleduje a má za cieľ predchádzať hromadnému prepúšťaniu zamestnancov a zvýšiť ich konkurencieschopnosť, a to podporou vzdelávania realizovanou zamestnávateľom prostredníctvom poskytovania vzdelávacích aktivít zamestnancom. 

Aj uplatňovaním ďalšieho opatrenia vzdelávania a prípravy pre trh práce zamestnanca v zmysle zákona o službách zamestnanosti sa dosahuje zvyšovanie adaptability aj starších zamestnancov a prispieva sa k zlepšeniu ich zamestnateľnosti. 

Dosiahnutie efektívnejšieho zabezpečenia a vyššieho zacielenia vzdelávania a prípravy pre trh práce uchádzačov o zamestnanie a zamestnancov sa sledovalo novelou zákona o službách zamestnanosti, ktorá nadobudla účinnosť 1. januára 2006. Realizované zmeny spočívali aj v ustanovení priorít v tejto oblasti (napr. vzdelávanie a príprava na konkrétne pracovné miesto na základe prísľubu zamestnávateľa na prijatie do zamestnania), diferencovaná výška príspevkov na jednotlivé druhy vzdelávacích aktivít, motivovanie uchádzačov o zamestnanie, záujemcov o zamestnanie a dodávateľov služby vzdelávania a prípravy pre trh práce v čo najkratšom čase nájsť pre absolventov vzdelávania a prípravy pre trh práce uplatnenie na trhu práce.

	V súčasnom období sa pripravuje novela zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, v rámci ktorej budú realizované legislatívne úpravy aktívnych opatrení na trhu práce reagujúce na aktuálny vývoj na trhu práce.

V ďalšom období v súvislosti so zvyšovaním účasti starších ľudí na trhu práce  považujeme za potrebné:

-	pokračovať v uplatňovaní opatrení, programov a projektov, ktoré sa ukázali ako efektívne,
-	zdokonaľovať a rozširovať ich so zameraním na zvýšenie ich kvality a efektívnosti, a to najmä projekty podpory vytvárania nových pracovných miest a projekty a programy na získanie a udržanie pracovných návykov, 
-	zaviesť a uplatňovať nové programy a opatrenia prioritne zamerane na znevýhodnené skupiny uchádzačov o zamestnanie a na regióny s vysokou mierou nezamestnanosti.

V oblasti poskytovania sociálnych služieb a poskytovania peňažných príspevkov na kompenzáciu sociálnych dôsledkov ťažkého zdravotného postihnutia

► Vzhľadom na nevyhnutnosť previazanosti a kontinuitu zdravotnej a sociálnej starostlivosti resp. pomoci staršiemu občanovi dôsledne realizovať súčinnosť oboch zainteresovaných rezortov, teda MPSVR SR a MZ SR pri riešení súvisiacich legislatívnych úprav a ich previazanosti ako aj pri praktickom uplatňovaní zabezpečovania spoločného postupu v starostlivosti o jednotlivca. 

	Úloha sa plní priebežne. Na MPSVR SR bola vytvorená pracovná skupina, ktorej členmi sú zástupcovia z rezortu MZ SR a zástupcovia rezortu MPSVR SR. Jej úlohou je riešiť otázku poskytovania zdravotnej starostlivosti v zariadeniach sociálnych služieb a poskytovanie sociálnej starostlivosti v zdravotníckych zariadeniach. Otázku vzájomnej previazanosti bude riešiť nová právna úprava zákona o sociálnych službách s predpokladanou účinnosťou od 1. januára 2008. 

► Podporovať rozvoj opatrovateľskej služby ako jednej z najprogresívnejších a najhumánnejších foriem pomoci staršiemu občanovi odkázanému na pomoc inej osoby a zabezpečiť náležité materiálno-technické vybavenie opatrovateľskej služby (automobily, vysielačky, zdvíhacie zariadenia a pod.) tak, aby spĺňala podmienky modernej mobilnej terénnej sociálnej služby.

	Úloha sa plní priebežne. Opatrovateľská služba je upravená v zákone č. 195/1998 Z. z. o sociálnej pomoci. Poskytovanie opatrovateľskej služby je v originálnej pôsobnosti obce. Problémy súvisiace s poskytovaním opatrovateľskej služby boli podkladom pre podnet na Generálnu prokuratúru SR, ktorá následne v roku 2006 vykonala kontrolu vo vybraných mestách a obciach SR. Kontrola sa vzťahovala na postup a rozhodovanie orgánov územnej samosprávy v období od 1.januára 2005 do 31.decembra 2005. Prešetrenie postupu obcí pri poskytovaní opatrovateľskej služby poukázalo na viaceré nedostatky, s ktorými sa územné samosprávy pri  poskytovaní opatrovateľskej služby stretávajú. Opatrovateľská služba v obciach nie je poskytovaná na takej úrovni, ako si to vyžaduje spoločenská potreba občanov, ktorí sú odkázaní na pomoc inej osoby.

	V záujme zvýšenia kvality poskytovania opatrovateľskej služby MPSVR SR úzko spolupracuje so Združením miest a obcí Slovenska a v rámci tejto spolupráce plánuje rozšíriť vzdelávacie aktivity pre zamestnancov obce a podporuje aj finančne, prostredníctvom Výnosu Ministerstva práce, sociálnych vecí a rodiny SR o poskytovaní dotácií v pôsobnosti MPSVR SR, zlepšenie podmienok pre vykonávanie tejto služby.

► Uplatňovať princíp subsidiarity pri poskytovaní sociálnych služieb – prehodnotiť pôsobnosť príslušných orgánov štátnej správy, zariadení sociálnych služieb a obcí pri poskytovaní sociálnych služieb a v prípade preukázania racionálnejšieho a efektívnejšieho výkonu úloh štátnej správy v tejto oblasti zo strany orgánov samosprávy, preniesť zodpovedajúce kompetencie na samosprávne orgány s ich kvalifikáciou ako prenesený výkon štátnej správy s poskytnutím potrebných finančných prostriedkov zo štátneho rozpočtu, prípadne ako originálnu pôsobnosť samosprávy pri dodržaní princípu vytvorenia podmienok financovania potrieb samosprávy predovšetkým z vlastných príjmov, čo predpokladá zmeny v daňovom prerozdeľovacom systéme. 

Úloha bola splnená. S cieľom posilniť samosprávne pôsobnosti samosprávnych orgánov pri poskytovaní sociálnych služieb bola vykonaná ich decentralizácia. Ide o rešpektovanie požiadavky zabezpečenia efektívnosti a dostupnosti sociálnych služieb občanom pri rešpektovaní princípu subsidiarity. V nadväznosti na prechod pôsobnosti na úseku sociálnej pomoci v oblasti sociálnych služieb, ktoré prešli z orgánov štátu na obce a na vyššie územné celky v rozsahu ustanovenom zákonom o sociálnej pomoci bolo financovanie týchto pôsobností riešené poskytnutím decentralizačnej dotácie zo štátneho rozpočtu. Od 1. januára 2005 bola vykonaná aj fiškálna decentralizácia. 

Poskytovanie sociálnych služieb ako výkon samosprávnej pôsobnosti samosprávnych orgánov (obcí a samosprávnych krajov) je financované najmä z vlastných príjmov samosprávnych orgánov, ich posilnením na základe nového daňového prerozdeľovacieho mechanizmu. Po presune pôsobnosti v oblasti poskytovania sociálnych služieb možno zatiaľ negatívne hodnotiť skutočnosť, že hlavne obce nie sú dostatočne personálne, profesionálne, materiálno-technicky vybavené na výkon svojej pôsobnosti. V dôsledku toho mnohí občania, ktorí sú odkázaní na pomoc napr. na opatrovateľskú službu, nemajú uspokojené svoje potreby buď vôbec alebo ich majú uspokojené len čiastočne.  

Dostupnosť sociálnych služieb je výrazne ovplyvnená politikou samosprávnych krajov a obcí. Samosprávne kraje vypracúvajú Plán rozvoja sociálnych služieb, ktorého súčasťou je i analýza skutkového stavu poskytovaných sociálnych služieb a  na základe ktorého sa určujú priority a potreby ich ďalšieho rozvoja. Napriek tomu je sieť zariadení sociálnych služieb a terénnych sociálnych služieb nedostatočná a regionálne nerovnomerná  a nepokrýva oprávnený dopyt občanov po rozvoji z hľadiska druhovosti sociálnych služieb a ich fyzickej dostupnosti. Na prijatie do niektorých druhov zariadení sociálnych služieb (domovy dôchodcov, domovy sociálnych služieb) občania čakajú aj niekoľko rokov a sú zaraďovaní do poradovníkov. Prednostne sú umiestňovaní len občania, ktorí sú v ohrození života a zdravia. U neverejných poskytovateľov nie je taká dlhá čakacia doba na prijatie do zariadenia sociálnych služieb, avšak starostlivosť v takýchto zariadeniach je finančne náročnejšia a môže si ju dovoliť len klient, ktorý má dostatočný príjem a majetok.
           
            Absentujú tzv. podporné služby, odľahčovacie sociálne služby pre rodinu, zabezpečujúcu starostlivosť o občana odkázaného na pomoc inej osoby pri nevyhnutných životných úkonoch v čase neprítomnosti rodiny.

            Výrazným nedostatkom je nedostatočná  koordinácia dlhodobej sociálnej a zdravotnej starostlivosti, previazanosť zdravotnej a sociálnej starostlivosti a zároveň nerozvinuté komunitné plánovania a komunitný rozvoj, ktoré budú v legislatívnej forme ustanovené v novo navrhovanej právnej úprave sociálnych služieb. 

► Sprehľadniť systém financovania neštátnych subjektov poskytujúcich sociálne služby z verejných prostriedkov, uplatňovať princíp slobodnej voľby občana, ktorý je odkázaný na poskytovanie sociálnej služby, pri určení poskytovateľa sociálnej služby a garantovať účasť štátu na nákladoch poskytovanej starostlivosti prehodnotením mechanizmu účasti štátu na nákladoch poskytovanej starostlivosti neštátnymi subjektami.

Úloha sa plní priebežne. Právna úprava zákona č. 195/1998 Z. z. o sociálnej pomoci pokiaľ ide o poskytnutie finančného príspevku na úhradu nákladov za sociálnu službu tzv. neverejným poskytovateľom, zohľadňuje právnu skutočnosť, že ide o výkon samosprávnej pôsobnosti v tejto oblasti.
 
V § 86 ods. 1 zákona o sociálnej pomoci je z hľadiska právnych podmienok ustanovených pre vznik nároku na poskytnutie finančného príspevku obsiahnutý verejný záujem, či potreba poskytovania (a tým aj finančnej podpory z verejných prostriedkov) sociálnej služby, sociálneho poradenstva, alebo vykonávania sociálnej prevencie v území. 
Samosprávny kraj najlepšie pozná situáciu vo svojom územnom obvode a vie rozhodnúť, či je sociálna služba poskytovaná v zariadení sociálnej služby v jeho regióne nedostatková a na základe toho rozhodne o poskytnutí alebo neposkytnutí finančného príspevku.  

Návrh nového zákona o sociálnych službách zrovnoprávňuje verejných a neverejných poskytovateľov sociálnych služieb. Navrhuje sa ustanoviť povinnosť obcí a samosprávnych krajov poskytovať registrovanému subjektu finančný príspevok na úhradu nákladov za poskytovanú sociálnu službu, ktorá patrí do ich samosprávnej pôsobnosti.

► Zvýšiť kvalitu výkonu práce sociálnych pracovníkov pri riešení resp. identifikácii stavu sociálnej alebo hmotnej núdze staršieho občana resp. prevencii ich vzniku a voľbe vhodných nástrojov na ich riešenie spolu s požiadavkou zachovania etiky vzťahu sociálny pracovník – klient; zabezpečiť kvalitnú pregraduálnu i postgraduálnu výchovu sociálnych pracovníkov, zvýšiť spoločenský status výkonu práce sociálneho pracovníka.

	Úloha sa plní priebežne. Zákonom č. 552/2003 Z. z. o výkone práce vo verejnom záujme a o zmene a doplnení niektorých zákonov bolo umožnené prijímať do zariadení sociálnych služieb na pracovnú pozíciu sociálnych pracovníkov. Boli vytvorené pracovné pozície pre výkon odbornej sociálnej práce s požiadavkou I. alebo II. stupňa vysokoškolského vzdelania. Uvedeným spôsobom sa umožnila zvýšiť kvalita poskytovania sociálnych služieb v zariadeniach sociálnych služieb. Kvalita je podmienená tým, že každý zamestnanec na pozícii sociálneho pracovníka v platovej triede 8-12 sa musí podrobiť overovaniu odbornej spôsobilosti v súlade s § 70 zákona o sociálnej pomoci.

V novej právnej úprave zákona o sociálnych službách sa navrhuje zaviesť jednotný systém vzdelávania zamestnancov v sociálnych službách a navrhuje sa okrem iných profesií aj postavenie zdravotníckeho pracovníka a sociálneho pracovníka a to určením kvalifikačných predpokladov.

► Financovanie sociálnych služieb zabezpečiť dôslednou participáciou viacerých subjektov (občan, rodina, štát, obec, prevádzkovateľ a pod). Tým vytvoriť podmienky pre to, aby mohli byť rastúce náklady na poskytovanie sociálnych služieb zaplatené.

Úloha bola splnená. V súčasnosti je financovanie sociálnych služieb v SR viaczdrojové :
–	zo štátneho rozpočtu (financovanie zariadení /cca 90 obecných zariadení/, ktoré po procese decentralizácie boli delimitované a sú financované účelovou dotáciou z Ministerstva financií SR), 
–	zo štátneho rozpočtu z prostriedkov určených na poskytovanie dotácií v pôsobnosti Ministerstva práce, sociálnych vecí a rodiny SR,
–	z rozpočtu obcí a samosprávnych krajov (prerozdeľovacím mechanizmom daní z príjmov z nezávislej činnosti podľa počtu obyvateľov nad 62 rokov – obce 5 %, samosprávne kraje 32%),
–	z úhrad od občanov, pričom je zachovaná garancia zostatku z príjmu, 
–	z príjmov zo zaplatenej dohodnutej ceny (v prípade neverejných poskytovateľov),
–	z darov.

Poskytovanie peňažného príspevku za opatrovanie a peňažného príspevku na osobnú asistenciu je však výhradne financované zo štátneho rozpočtu. V roku 2005 bol priemerný mesačný počet poberateľov peňažného príspevku za opatrovanie 44 142. V roku 2005 bol vynaložený objem finančných prostriedkov na peňažný príspevok za opatrovanie v sume 2,82 mld. V roku 2006 bol priemerný mesačný počet poberateľov peňažného príspevku za opatrovanie 49 446. V roku 2006 bol vynaložený objem finančných prostriedkov na peňažný príspevok za opatrovanie v sume 2,77 mld. 

Neverejným poskytovateľom môže byť z rozpočtu samosprávneho kraja poskytnutý finančný príspevok na úhradu nákladov súvisiacich s poskytovaním sociálnej služby, ktorý je možné poskytnúť po splnení zákonom stanovených podmienok (sociálna služba je v regióne nedostatková a subjekt ju poskytuje bez dosiahnutia zisku), pričom výšku za jednotlivé druhy sociálnych služieb upravuje príloha č. 14 zákona o sociálnej pomoci. Finančný príspevok sa poskytuje na základe zmluvy. Prax financovania neverejných poskytovateľov je však taká, že väčšine z nich nie sú z finančného príspevku pokryté náklady v 100% výške, tak, ako určuje zákon.

Z finančných prostriedkov, ktoré boli Ministerstvu práce, sociálnych vecí a rodiny SR pridelené zo štátneho rozpočtu, sa  každoročne poskytujú dotácie poskytovateľom sociálnych služieb na podporu rozvoja sociálnej pomoci. 

Problémami súčasného právneho stavu, ktoré majú vplyv na finančnú udržateľnosť sú nedostatočné finančné zdroje na pokrytie potrieb odkázaných občanov, nerovnocenné postavenie verejných a neverejných poskytovateľov sociálnych služieb a nedostatočná podpora rodiny pri starostlivosti o člena odkázaného na pomoc inej osoby a podpora zotrvania občana v domácom prostredí.

► Zabezpečovať optimálny variant riešenia sociálnej alebo hmotnej núdze občana poskytovaním sociálnych služieb a to tak z pohľadu humánneho, technického, technologického i ekonomického. Dôraz na rozvoj starostlivosti o občanov v ich prirodzenom prostredí. Poskytovanie starostlivosti resp. sociálnych služieb v prirodzenom domácom prostredí bude nahrádzať znižujúce sa kapacity zariadení sociálnych služieb najmä tých, kde sa poskytuje starostlivosť celoročne pri výrazne vyššom štandarde poskytovanej starostlivosti a s nižšími nákladmi. Oprávneným občanom umožniť prístup k celému spektru sociálnych služieb a to z hľadiska ich finančnej aj fyzickej dostupnosti v záujme zabránenia sociálnemu vylúčeniu.

Úloha sa plní priebežne. Finančná dostupnosť poskytovania sociálnych služieb je pre prijímateľa v prípade verejných poskytovateľov garantovaná zákonnou právnou ochranou občana pred platením úhrady za sociálnu službu neprimeranej jeho príjmu, majetku a rodinným pomerom. Ide o garanciu  zostatku príjmu po zaplatení úhrady za sociálnu službu ustanovenú vo väzbe na sumy životného minima, ktoré podliehajú každoročnej valorizácii. Takáto garancia sa neposkytuje občanovi, ktorý žije v zariadení sociálnych služieb u neverejného poskytovateľa.
V súčasnej dobe je problematika poskytovania sociálnych služieb a poskytovania peňažných príspevkov na kompenzáciu sociálnych dôsledkov ťažkého zdravotného postihnutia riešená v zákone č. 195/1998 Z. z. o sociálnej pomoci v znení neskorších predpisov.

V oblasti poskytovania sociálnych služieb sa v súčasnosti pripravuje nová právna úprava, ktorá by mala byť predložená na rokovanie vlády SR v III. štvrťroku 2007.

Zákon o sociálnej pomoci sa v časti kompenzácií ťažkého zdravotného postihnutia v priebehu prvého polroku 2006 menil a dopĺňal zákonom č. 573/2005. V tejto novele boli prijaté zmeny v podmienkach posudzovania a poskytovania peňažných príspevkov na kompenzáciu ťažkého zdravotného postihnutia - umožnilo sa  poskytnutie peňažného príspevku na zaobstaranie druhého mechanického vozíka, druhého jednoduchého alebo špeciálne upraveného kočíka v maximálnej výške 16 000 Sk, ak bola občanovi s ťažkým zdravotným postihnutím prvá uvedená pomôcka poskytnutá na základe verejného zdravotného poistenia; umožnilo sa  poskytnutie peňažného príspevku na zaobstaranie druhého elektrického vozíka v maximálnej výške 110 000 Sk, ak bola občanovi s ťažkým zdravotným postihnutím prvá uvedená pomôcka poskytnutá na základe verejného zdravotného poistenia; upravila sa možnosť poskytnutia peňažného príspevku na opravu druhého mechanického vozíka, druhého jednoduchého alebo špeciálne upraveného kočíka a  druhého elektrického vozíka, na zaobstaranie ktorého bol poskytnutý peňažný príspevok v zmysle zákona o sociálnej pomoci; zvýšila sa maximálna výška peňažného príspevku na prepravu zo sumy 2 500 Sk na sumu 2 750 Sk mesačne; na účely peňažného príspevku na prepravu sa rozšíril okruh subjektov o obce alebo subjekty poskytujúce sociálnu pomoc (neštátne subjekty), ktoré môžu túto prepravu zabezpečovať; zmäkčili sa podmienky pre poskytnutie peňažného príspevku na kompenzáciu zvýšených výdavkov na diétne stravovanie v prílohe č. 13 zákona o sociálnej pomoci  a to vypustením laboratórnych hodnôt v I. a II. skupine chorôb a porúch a znížením hodnoty poklesu hmotnosti tela z 20% na 10%; umožnilo sa začatie konania o vydanie preukazu občana s ťažkým zdravotným postihnutím na základe žiadosti bez ohľadu na typ tohto preukazu, t.j. so sprievodcom alebo bez sprievodcu.

V oblasti vytvárania rovnakých príležitostí a integrácie občanov so zdravotným postihnutím do života, realizovali sa opatrenia Národného programu rozvoja životných podmienok občanov so zdravotným postihnutím vo všetkých oblastiach života, ktorý bol schválený uznesením vlády SR č. 590/2001. Citovaný národný program je aplikáciou dokumentu OSN „Štandardné pravidlá na vytváranie rovnakých príležitostí pre osoby so zdravotným postihnutím“ na podmienky Slovenskej republiky. Je štruktúrovaný  do 22 pravidiel, z ktorých každé je jednou oblasťou  života. Jeho plnenie sa každoročne vyhodnocuje.

► Zvýšiť význam kvalifikovane vykonávaných analýz a prognóz hlavných faktorov ovplyvňujúcich vývoj vybavenosti územných celkov sociálnymi službami v záujme objektivizovania potreby vybavenosti územných celkov sociálnymi službami a to tak z úrovne orgánov samosprávnych, ako aj orgánov miestnej štátnej správy zodpovedných za sociálno-ekonomický rozvoj územia. 

Úloha sa plní priebežne. Je v kompetencii samosprávnych krajov vypracúvať Koncepciu poskytovania sociálnych služieb. Koncepcia podrobne analyzuje súčasný stav a vytyčuje zámery a ciele na budúce obdobie. Koncepcia vyššieho územného celku musí byť spracovaná v súčinnosti s mestami a obcami, ktoré sa nachádzajú v územnom obvode príslušného samosprávneho kraja a zohľadňuje aj poskytovanie sociálnych služieb neverejnými poskytovateľmi. Vypracovaná Koncepcia musí byť v súlade s rozpočtovým programovaním, s potrebami regiónu a je dôležitým podkladom pre získanie pomoci zo štrukturálnych fondov – na budovanie sociálnej infraštruktúry.

V oblasti rodinnej politiky

V oblasti uplatňovania rovnosti príležitosti vo vzťahu k starším ľuďom sa realizovali opatrenia Národného akčného plánu pre ženy, opatrenia Koncepcie rovnosti príležitosti žien a mužov, Národnej stratégie na prevenciu a elimináciu násilia páchaného na ženách a v rodinách, Národného akčného plánu prevencie a eliminácie násilia páchaného na ženách na roky 2005 - 2008, Návrhu opatrení na zosúladenie rodinného a pracovného života na rok 2006 s výhľadom do roku 2010, Aká je a aká by mala byť stratégia vyrovnávania sa demografickými zmenami v SR (2006). Uvedené dokumenty sa priebežne plnia. Východiskovým programovým dokumentom vlády SR pre problematiku rovnosti príležitostí je Národný akčný plán pre ženy v SR schválený vládou SR na dekádu 1997-2007. Podnetom pre jeho vytvorenie bola Štvrtá svetová konferencia OSN o ženách (Peking 1995). 

Realizačnú bázu uplatňovania rovnosti príležitostí v praxi rozšírila Koncepcia rovnosti príležitosti žien a mužov. Opatrenia a odporúčania boli rozdelené do troch oblasti (trh práce, verejný a politický život, rodina so zameraním na  zosúladenie rodinného a pracovného života). Dôležitým prínosom bolo schválenie Národnej stratégie na prevenciu a elimináciu násilia páchaného na ženách a v rodinách. 

Veľký význam, aj pre riešenie problémov spojených so staršími občanmi má schválenie Návrhu opatrení na zosúladenie rodinného a pracovného života na rok 2006 s výhľadom do roku 2010, pretože opatrenia znamenajú rozhodnejšiu implementáciu lisabonskej stratégie a cieľov týkajúcich sa miery zamestnanosti starších. Podporným opatrením na vytváranie pracovného prostredia ústretového k rodine a rovnosti príležitostí je súťaž „Zamestnávateľ ústretový k rodine“, ktorú MPSVR SR organizuje od roku 2000.   

2. V oblasti zdravotnej starostlivosti

V primárnej starostlivosti

►	Preventívnymi prehliadkami, ktoré podľa zákona NR SR č. 98/1995 Z. z. o Liečebnom poriadku v znení neskorších predpisov vykonáva praktický lekár raz za dva roky, sledovať rizikové skupiny starších ľudí. Zameriavať sa na prevenciu a liečbu rizikových činiteľov aterosklerózy, hypertenzie a na včasnú diagnostiku zhubných ochorení.

Úloha sa plní priebežne. Po prijatí zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov úlohu plnia lekári v špecializačnom odbore všeobecné lekárstvo v rámci ošetrenia starších ľudí a v rámci preventívnych prehliadok. Úlohu čiastočne zabezpečovali aj Regionálne úrady verejného zdravotníctva (ďalej len “RÚVZ“) realizáciou projektu „Mám 65+ a teší ma, že žijem zdravo“. Pracovníci poradní zdravia RÚVZ vo vyhradených priestoroch merali záujemcom krvný tlak, BMI a poskytovali krátke poradenstvo. 

►		Dispenzárnymi prehliadkami zo strany praktických lekárov pre dospelých systematicky vyhľadávať a kontrolovať chronicky chorých starších ľudí a tým zabezpečovať kvalitnú zdravotnú starostlivosť pri chorobách, ktoré sú v starobe časté. Tieto prehliadky  upravuje  zákon o Liečebnom poriadku, ktorý podľa druhu a závažnosti ochorenia stanovuje, v akých časových intervaloch / mesiac, polrok, rok a pod./ sa vykonávajú príslušnými odborníkmi podľa ochorení a u geriatra. MZ SR bude kontrolovať plnenie ustanovení zákona NR SR č. 98/1995 Z. z. o Liečebnom poriadku v znení neskorších predpisov vymedzujúcich danú problematiku.

Úloha nie je aktuálna, nakoľko zákon bol zrušený prijatím nových tzv. reformných zákonov účinných od 1. januára 2005. Preventívne prehliadky u osôb starších ako 18 rokov (do tejto skupiny možno zahrnúť aj starších ľudí nad 50 rokov) sa upravili prijatím zákona č. 577/2004 Z. z. o rozsahu zdravotnej starostlivosti v znení neskorších predpisov.

►		Riešiť problémy poskytovania stomatologickej starostlivosti v SR aj pre starších občanov v záujme zabezpečenia dostupnosti tejto starostlivosti.

Zubné ošetrenie starším ľudom bez rozdielu poskytujú zubní lekári na základe slobodného výberu poskytovateľa. Financovanie stomatologických výkonov z prostriedkov verejného zdravotného poistenia stanovuje nariadenie vlády SR č. 777/2004, ktorým sa vydáva Zoznam chorôb, pri ktorých sa zdravotné výkony čiastočne uhrádzajú alebo neuhrádzajú na základe verejného zdravotného poistenia. Podľa tohto nariadenia sa výkony stomatológie a čeľustnej ortopédie uhrádzajú plne alebo čiastočne z verejného zdravotného poistenia podľa prílohy č. 2 časti II.  Stomatologické výkony uvedené v položke A prílohy č. 2 časti II. citovaného nariadenia sú plne hradené poisťovňami pri použití štandardných materiálov. Pri použití iných, ako štandardných materiálov, poisťovňa sa na ich úhrade podieľa do výšky úhrady ako zo štandardných materiálov a zvyšok dopláca pacient. Stomatologické výkony uvedené v položke B prílohy č. 2 časti II. citovaného nariadenia sú čiastočne hradené poisťovňami a poistenec hradí lekárovi doplatok do výšky ceny. Pri použití iných ako štandardných materiálov, poisťovňa sa na ich úhrade podieľa do výšky úhrady ako zo štandardných materiálov a zvyšok dopláca pacient. Poistenci vo veku nad 60 rokov majú oproti iným vekovým skupinám vybrané výkony plne hradené, iné vekové skupiny si tieto výkony hradia so spoluúčasťou. Celková výška úhrady pacienta pri výkonoch so spoluúčasťou pacienta je závislá na dohode poskytovateľa – zubného lekára so zdravotnou poisťovňou na výške ceny hradenej za výkon. Obdobne je riešená aj úhrada pri výkonoch čeľustnej ortopédie. Na základe verejného zdravotného poistenia sa plne uhrádzajú štandardné dentálne materiály. Pri použití iných ako štandardných materiálov, poisťovňa sa na ich úhrade podieľa do výšky úhrady ako zo štandardných materiálov a zvyšok dopláca pacient. Na základe verejného zdravotného poistenia sú plne uhrádzané alebo čiastočne uhrádzané dentálne materiály uvedené v zozname zdravotníckych pomôcok, ktoré tvoria prílohu opatrenia Ministerstva zdravotníctva Slovenskej republiky (ďalej len „MZ SR“) č. OPP0306–20452/2006–SL z 20. septembra 2006, ktorým sa vydáva zoznam zdravotníckych pomôcok plne uhrádzaných alebo čiastočne uhrádzaných na základe verejného zdravotného poistenia. MZ SR môže tento zoznam rozšíriť v súlade so zákonom č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a to, na základe žiadosti výrobcu alebo ním splnomocnenej osoby.

►		MZ SR plánuje rozšíriť sieť štátnych a neštátnych agentúr domácej ošetrovateľskej starostlivosti, aby v prípade potreby bolo zabezpečené  domáce ošetrovanie alebo sprostredkovanie domácej ošetrovateľskej starostlivosti do 14 dní od požiadania. MZ SR plánuje do konca roku 2001 naplniť sieť agentúr, s predpokladaným počtom cca 165.

Úloha sa plní priebežne. V činnosti Agentúr domácej ošetrovateľskej starostlivosti (ďalej len „ADOS“) nastali zmeny súvisiace aj so zmenou právnych predpisov. V súvislosti s nadobudnutím účinnosti Vyhlášky MZ SR č. 428/2006 Z. z. o minimálnych požiadavkách na personálne zabezpečenie a materiálno-technické vybavenie jednotlivých druhov zdravotníckych zariadení prišlo k zmenám i v personálnom zabezpečení ADOS. 

Minimálne personálne zabezpečenie ADOS tvorí odborný zástupca agentúry domácej ošetrovateľskej starostlivosti poskytujúcej domácu ošetrovateľskú starostlivosť so špecializáciou v špecializačnom odbore ošetrovateľská starostlivosť v komunite a najmenej 5 ročnou odbornou zdravotníckou praxou a dve sestry so špecializáciou v špecializačnom odbore ošetrovateľská starostlivosť v komunite alebo v príslušnom špecializačnom odbore podľa Nariadenia vlády SR č. 322/2006 Z. z. o spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností.

Pre zabezpečenie kvality domácej ošetrovateľskej starostlivosti poskytovanej prostredníctvom ADOS boli MZ SR vytvorené rámcové procesuálne štandardy v domácej ošetrovateľskej starostlivosti. Databáza ADOS v Slovenskej republike bola aktualizovaná na základe podkladov príslušných samosprávnych krajov k 31. januáru 2006. Je uverejnená na internetovej stránke MZ SR. Počet ADOS v Slovenskej republike je 162. Súčasný stav siete ADOS zodpovedá požiadavkám stanoveným Nariadením vlády SR č. 751/2004 o verejnej minimálnej sieti poskytovateľov zdravotnej starostlivosti. Okrem siete štátnych a neštátnych agentúr domácej ošetrovateľskej starostlivosti sú alternatívou pri zabezpečovaní ošetrovateľskej starostlivosti aj ďalšie zariadenia ambulantnej alebo ústavnej zdravotnej starostlivosti zriadené a pôsobiace v súlade so zákonom č. 578/2004 Z. z. o poskytovaní zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov. V ambulantnej forme sú to denné stacionáre a mobilné hospice a v ústavnej zdravotnej starostlivosti sú to hospice a domy ošetrovateľskej starostlivosti.

►		MZ SR pri tvorbe siete zdravotníckych zariadení hodlá vybudovať sieť geriatrických ambulancií tak, aby v každom okrese bola do roku 2010 aspoň jedna geriatrická ambulancia. Vo veľkých mestských aglomeráciách /viac ako 100 000 obyvateľov/ sa plánuje so zriadením jednej geriatrickej ambulancie na 40 000 obyvateľov.

Úloha sa plní priebežne. Špecializovanú ambulantnú zdravotnú starostlivosť o geriatrických pacientov zabezpečujú lekári so špecializáciou v špecializačnom odbore geriatria a iní odborní lekári podľa potrieb zdravotného stavu geriatrického pacienta. Geriatrické ambulancie zabezpečujú okrem základného interného vyšetrenia aj iné vyšetrenia s cieľom stanoviť komplexnú zdravotno-sociálnu diagnózu a stanoviť liečbu. Dispenzárna starostlivosť pacientov je zameraná na osoby, ktoré sú ohrozené zlyhaním sociálnej homeostázy, sebestačnosti, pacientov s malnutríciou a rizikom jej vzniku a ľudí s patologickým starnutím bez vekového obmedzenia. V SR je 58 špecializovaných geriatrických ambulancií na čiastočný úväzok lekárskeho miesta. V súčasnosti MZ SR prehodnocuje minimálnu sieť ambulancií v jednotlivých špecializačných odboroch a pripravuje novelu Nariadenia Nariadením vlády SR č. 751/2004 o verejnej minimálnej sieti poskytovateľov zdravotnej starostlivosti, ktorá by mala zohľadňovať potreby geriatrických pacientov. 

►		U všetkých osôb starších ako 65 rokov zabezpečiť v prípade epidemiologicky závažných situácií očkovanie chrípkovou a pneumokokovou vakcínou. 

Úloha sa plní priebežne. Očkovania zabezpečujú lekári so špecializáciu v špecializačnom odbore všeobecné lekárstvo alebo lekári so špecializáciou v špecializačnom odbore geriatria na základe dohody a súhlasu pacienta.

►		Poskytovať informácie rodinným príslušníkom o adekvátnej zdravotnej a rehabilitačnej starostlivosti o chorých starších ľudí odkázaných na pomoc inej osoby alebo iným osobám, ktoré sa o nich starajú a tým vytvoriť podmienky, aby sa mohli rodinní príslušníci starať o svojho staršieho príbuzného v domácom prostredí.

Úloha sa plní priebežne. Zdravotnícki pracovníci poskytujú v súlade so zákonom č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov informácie o účele, povahe, následkoch a rizikách poskytnutia zdravotnej starostlivosti, o možnostiach voľby navrhovaných postupov a rizikách odmietnutia poskytnutia zdravotnej starostlivosti, alebo aj inej osobe, ktorú pacient určil.

►		Poskytovať podrobné ústne, prípadne písomné inštrukcie starším ľudom o povahe ich ochorenia, a o potrebnej úprave životosprávy, o liekoch ktoré užívajú a o spôsobe ich užívania.

		Úloha sa plní priebežne. Ošetrujúci zdravotnícky pracovník poskytuje pacientovi  v súlade so zákonom č. 576/2004 Z. z. informácie o účele, povahe, následkoch a rizikách poskytnutia zdravotnej starostlivosti, o potrebe užívania liekov
►		Predpisovať potrebné zdravotnícke pomôcky a zacvičiť starších chorých ľudí alebo ich rodinných príslušníkov do ich používania a zabezpečiť pravidelné kontroly ich stavu.

		Úloha sa plní priebežne. Zdravotnícke pomôcky sú pacientom predpisované podľa potreby, zároveň je zabezpečené aj poučenie pacienta a rodinného príslušníka pri ich používaní. 

►		Poskytovať súčinnosť pri zabezpečení prechodného alebo trvalého umiestnenia do zariadení sociálnych služieb /domovov sociálnych služieb, domov dôchodcov/.

Úloha sa plní priebežne. Pred prijatím klienta do zariadenia sociálnych služieb z ústavného zdravotníckeho zariadenia alebo z domáceho prostredia lekár posudzuje zdravotných stav občana (bacilonosičstvo a duševný stav). Súčinnosť pri zabezpečení umiestnenia občana z ústavného zdravotníckeho zariadenia do zariadenia sociálnych služieb sa realizuje prostredníctvom sociálneho pracovníka ústavného zdravotníckeho zariadenia. 

►		Poskytnúť potrebné podrobné informácie o zdravom spôsobe života, o zdravej výžive, o rizikách fajčenia, nadmernej konzumácii alkoholu, obezite a vysokom tlaku, ako aj informácie o priaznivých účinkoch primeranej pohybovej aktivity a o diétnom stravovaní cestou užšej spolupráce MZ SR a občianskych združení.

Úloha sa plní priebežne. Úrad verejného zdravotníctva SR a RÚVZ realizovali projekt „Mám 65+ a teší ma, že žijem zdravo“ s cieľom zvýšiť kvalitu zdravia a zdravotného uvedomenia starších ľudí, ktorí dosiahli vek 65 rokov a viac. V spolupráci s Jednotou dôchodcov Slovenska Úrady verejného zdravotníctva vybrali z  radov starších ľudí - frekventantov vzdelávacieho kurzu Mám 65+, ktorí prejavili záujem a boli rozhodnutí preniesť získané poznatky a informácie o zdravom starnutí medzi seniorov. Uskutočnilo sa 5 seminárov, ktoré boli tematicky rozdelené do 5 celkov v súlade s osnovou metodickej príručky (1. Životospráva v staršom veku - aktívne využívanie voľného času, význam pohybu, výživa,  pitný režim, starostlivosť o chrup, zanechanie fajčenia, užívanie liekov a liečivých bylín, 2. Zdravotné problémy v staršom veku - ateroskleróza, kardiovaskulárne choroby, hypertenzia, úprava nadváhy, diabetes mellitus, osteoporóza, inkontinencia, prevencia úrazov, očkovanie, 3. Psychologické aspekty starnutia - k niektorým psychosociálnym aspektom starnutia, pár slov o pamäti, posilňovanie psychickej činnosti mozgu, hudba ako liek, niektoré psychické poruchy v staršom veku, 4. Sociálne zabezpečenie pre starších občanov - informácie o sociálnom zabezpečení pre starších občanov so zdravotným postihnutím, 5. Poradne zdravia - informácia o činnosti poradní zdravia, adresár poradní zdravia pri RÚVZ v SR). Projektu sa zúčastnilo 400 absolventov, ktorý ukončili vzdelávací program certifikátom. 

V špecializovanej geriatrickej ambulantnej starostlivosti

►	Vzhľadom na vyšší výskyt geriatrických syndrómov typických pre vyšší vek, ako je imobilita, inkontinencia, demencia, poruchy rovnováhy a pády, zabezpečiť koncepčnú a plánovitú starostlivosť o starších ľudí postihnutých týmito syndrómami v spolupráci so špecializovanou ambulantnou starostlivosťou /hlavne neurológia, urológia, gerontopsychiatria, liečba chronickej bolesti/, aby sa zlepšila kvalita ich života a priniesla úsporu vynaložených prostriedkov. Preto treba budovať špecializované ambulancie a zariadenia, ktoré budú mať možnosť rehabilitácie.

Úloha sa plní priebežne. MZ SR podľa § 21 ods. 5 písm. b) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov zriadilo s účinnosťou od 1. marca 2006 štátnu príspevkovú organizáciu s právnou subjektivitou – Nemocnicu Podunajské Biskupice za účelom plnenia úloh súvisiacich so zabezpečovaním komplexnej ambulantnej a ústavnej zdravotnej starostlivosti a to poskytovania špecializovanej ambulantnej a ústavnej zdravotnej starostlivosti, najmä prevencie, diagnostiky, liečby a dispenzárnej starostlivosti v odbore geriatria, psychiatria, gerontopsychiatria, starostlivosť o dlhodobo chorých, vrátane ošetrovateľskej starostlivosti a súvisiacich výkonov spoločných liečebných a vyšetrovacích zložiek. V súčasnosti je nemocnica v zmysle zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov špecializovanou nemocnicou zabezpečujúcou komplexnú starostlivosť o seniorov. Ambulantní lekári so špecializáciou v špecializačnom odbore geriatria spolupracujú pri poskytovaní zdravotnej starostlivosti aj s lekármi v iných špecializačných odboroch - neurológia, urológia a gerontopsychiatria. 

V ústavnej starostlivosti

►	Základná myšlienka starostlivosti o starších a dlhodobo chorých predpokladá do budúcnosti postupné zvyšovanie počtu tzv. chronických postelí nad 0,5 na 1000 obyvateľov /v roku 1997 bol počet geriatrických postelí na 10 000 obyvateľov 1,49/.  Tým by sa súčasne dosiahlo vyrovnanie existujúcich regionálnych rozdielov v poskytovaní ústavnej geriatrickej starostlivosti.

Úloha sa plní priebežne. MZ SR v súčasnosti prehodnocuje minimálnu sieť poskytovateľov zdravotnej starostlivosti a pripravuje novelu Nariadenia vlády SR č. 751/2004 Z. z. o verejnej minimálnej sieti poskytovateľov zdravotnej starostlivosti. V SR sa poskytuje chronická starostlivosť geriatrickým pacientom na 2 231 lôžkach a to na oddeleniach a v liečebniach pre dlhodobo chorých. 

►	Zabezpečiť, aby geriatrické oddelenia viedli lekári s kvalifikačnou atestáciou z geriatrie. 

Úloha sa plní priebežne. Primári jednotlivých geriatrických oddelení a liečební pre dlhodobo chorých, ktorí nemajú špecializáciu v odbore geriatria si vzdelanie priebežne dopĺňajú štúdiom špecializácie v špecializačnom odbore geriatria v dĺžke trvania 5 rokov na Slovenskej zdravotníckej univerzite v Bratislave. 

►	Výhľadovo plánovať po roku 2000 dobudovanie siete liečební pre dlhodobo chorých tak, aby bola jedna liečebňa na 150 000 - 180 000 obyvateľov. 

Úloha trvá. MZ SR v súčasnosti prehodnocuje minimálnu sieť poskytovateľov zdravotnej starostlivosti a pripravuje novelu Nariadenia vlády SR č. 751/2004 Z. z. o verejnej minimálnej sieti poskytovateľov zdravotnej starostlivosti. Pri jej tvorbe zohľadňuje starnutie obyvateľstva a potrebu zabezpečenie dostupnej zdravotnej starostlivosti pre seniorov. 

►	Vzhľadom na to, že v rámci transformácie sa má zmeniť štruktúra a objem kapacít ústavnej zdravotnej starostlivosti s cieľom znížiť počet lôžok akútnej zdravotnej starostlivosti minimálne o 3 500, v rokoch 1999 - 2002 sa transformuje 1 000 lôžok akútnej starostlivosti na lôžka pre dlhodobo chorých a 1 500 lôžok akútnej starostlivosti sa poskytne pre rezort práce, sociálnych vecí a rodiny pre účely poskytovania sociálnych služieb. Zároveň sa legislatívne ustanoví možnosť poskytovania širšieho rozsahu zdravotnej starostlivosti  vo vybraných zariadeniach sociálnych služieb na princípe zdravotného poistenia, ako aj ambulantná zdravotná starostlivosť. 

Úloha nie je aktuálna. V súčasnosti minimálnu sieť poskytovateľov zdravotnej starostlivosti v odbore geriatria stanovuje Nariadenie vlády SR č. 751/2004 Z. z. o verejnej minimálnej sieti poskytovateľov zdravotnej starostlivosti v znení neskorších predpisov.

►	V rámci ústavnej starostlivosti poskytnúť starším ľuďom diagnostiku a liečbu adekvátnu zdravotnému stavu a jasne a citlivo im ústne alebo písomné vysvetliť ich zdravotný stav,  informovať o ňom rodinných príslušníkov, ak s tým starší ľudia súhlasia, resp. ak nie sú sami schopní postarať sa o seba. Počas ústavného ošetrovania ešte pred prepustením do domáceho ošetrovania zacvičiť rodinných príslušníkov resp. iných opatrovateľov do rehabilitácie, alebo do iných ošetrovateľských úkonov potrebných pre domácu starostlivosť.

Úloha sa plní priebežne. Lekár poskytuje pacientovi podľa § 6 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov informácie o účele, povahe, následkoch a rizikách poskytnutia zdravotnej starostlivosti, o možnostiach voľby navrhovaných postupov a rizikách odmietnutia poskytnutia zdravotnej starostlivosti, alebo aj inú osobu, ktorú pacient určil. Ošetrujúci zdravotnícky pracovník poskytuje poučenie zrozumiteľne, ohľaduplne, bez nátlaku, s možnosťou a dostatočným časom slobodne sa rozhodnúť pre informovaný súhlas a primerane rozumovej a vôľovej vyspelosti a zdravotnému stavu pacienta. Obsah poučenia, odmietnutie poučenia, informovaný súhlas, odmietnutie informovaného súhlasu a odvolanie informovaného súhlasu sú súčasťou zápisu do zdravotnej dokumentácie. 

►	Zabezpečiť včasné informovanie ošetrujúceho praktického lekára o potrebnej starostlivosti po prepustení pacienta domov, napr. aj z dôvodu prepojenia na ADOS.

Úlohu je potrebné zrušiť, nakoľko zmenou právnych predpisov v rezorte zdravotníctva, ktoré upravujú poskytovanie zdravotnej starostlivosti je pacient po prepustení z ústavnej zdravotnej starostlivosti povinný hlásiť sa lekárovi všeobecnej zdravotnej starostlivosti o dospelých, s ktorým ma uzatvorený zmluvný vzťah na základe slobodnej voľby.

►	 Ak to zdravotný stav staršieho človeka vyžaduje, zabezpečiť plynulý presun do liečebne pre dlhodobo chorých alebo na ošetrovateľské oddelenie, ktoré MZ SR plánuje vybudovať, po doriešení legislatívy a financovania.

Úloha sa plní priebežne. Liečebne, oddelenia pre dlhodobo chorých resp. domy ošetrovateľskej starostlivosti sú zriadené v zmysle zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov. O potrebe poskytovania zdravotnej starostlivosti v ústavnom zdravotníckom zariadení medzi, ktoré patria i vyššie spomínané zdravotnícke zariadenia rozhoduje lekár všeobecnej zdravotnej starostlivosti, s ktorým má pacient uzatvorený zmluvný vzťah. 

3. V oblasti bývania

►	Podporovať výstavbu zariadení sociálnych služieb.
Úloha sa plní priebežne. „V rámci skráteného programového obdobia 2004 - 2006 boli v operačnom programe Základná infraštruktúra podporované aktivity sociálnej infraštruktúry v rámci podopatrenia 3.1.2 Budovanie a rozvoj zdravotníckej infraštruktúry a v rámci podopatrenia 3.1.3 Budovanie a rozvoj sociálnej infraštruktúry“.

Na výstavbu zariadení sociálnych služieb a obnovu bytovej budovy možno poskytnúť aj dotácie v kombinácii so zvýhodneným úverom zo Štátneho fondu rozvoja bývania. 

►	Pripraviť právne a ekonomické predpoklady na oživenie výstavby nájomného bývania občanov s nižšími príjmami, ktoré umožnia riešiť otázku bývania aj pre starších občanov, pri príprave právnych a ekonomických predpisov na oživenie výstavby nájomných bytov bude treba osobitne podporovať ich využitie pre ubytovanie starších občanov.

Úloha sa plní priebežne. V nadväznosti na uznesenie vlády SR č. 813/2002 bol s účinnosťou od 1. augusta 2002 zavedený nový model financovania výstavby nájomných bytov určených pre občanov, ktorých príjmy nepresahujú trojnásobok sumy životného minima. Podmienky v súčasnosti stanovuje Výnos Ministerstva výstavby a regionálneho rozvoja SR (ďalej len „MVRR SR“) zo 7.12.2006 č. V-1/2006 o poskytovaní dotácií na rozvoj bývania. MVRR SR vypracovanú Koncepciu štátnej bytovej politiky do roku 2010, ktorá ponecháva primárnu zodpovednosť za obstaranie bývania na občanovi. Koncepcia identifikuje celkový nedostatok bytov a to najmä vo verejnom nájomnom sektore, ktorého rozvoj by vytvoril pozitívne podmienky pre migráciu obyvateľstva a zvýšil dostupnosť bývania aj pre sociálne slabšie skupiny obyvateľstva vrátane starších občanov. Významným vkladom sociálnej politiky zo strany štátu je, že v rámci sociálnej pomoci občanom v hmotnej núdzi k základnej dávke v hmotnej núdzi sa poskytuje príspevok na bývanie na úhradu nákladov spojených s bývaním a výstavba sociálneho bývania vo forme nájomných bytov obstarávaných obcami a neziskovými organizáciami.

4. V oblasti výchovy a vzdelávania

►	Vo výchovno-vzdelávacom procese na základných a stredných školách venovať zvýšenú pozornosť formovaniu žiakov v duchu uznávaných morálnych hodnôt vyspelej spoločnosti a systému hodnôt, v ktorom má nezastupiteľné miesto úcta k starším ľuďom, ohľaduplnosť a potreba pomoci zo strany žiakov a študentov. Ťažisko tejto výchovy sa bude sústreďovať do predmetov s humanitným zameraním.	

Úloha sa plní priebežne. V rámci výchovno-vzdelávacieho procesu bola táto problematika zapracovaná v plánoch práce škôl, v plánoch triednych učiteľov a v časovo-tematických plánoch všeobecnovzdelávacích predmetov, ako aj v mimoškolských aktivitách na základných a stredných školách. Prosociálne správanie je zohľadnené v spoločenskovedných vyučovacích predmetoch (etická výchova, slovenský jazyk a literatúra, náuka o spoločnosti). Nezastupiteľné miesto majú aj mimoškolské aktivity v školách, ako sú besedy, prednášky s tematikou empatie, ochrany a úcty k starším ľuďom v spoločnosti. 

Pre učiteľov základných a stredných škôl sa vydali tieto publikácie „Vzdelávanie a uplatňovanie ľudských práv v základných a stredných školách“ a „Stručný katalóg ľudských práv s námetmi na ich uplatnenie v škole“. Upriamuje sa v nich pozornosť aj na starostlivosť o ľudí, ktorí potrebujú pomoc, z nich významnú skupinu tvoria starší ľudia. 

Pod záštitou Ministerstva školstva SR (ďalej len „MŠ SR“) sa každoročne realizuje projekt spoločnosti Whirpool Slovakia, s. r. o. „Detský čin roka“, do ktorého sú zapojené základné a špeciálne základné školy z celého Slovenska. V rámci kategórie s názvom Pomoc ľuďom, sú žiaci motivovaní k pozitívnym prejavom voči starším ľuďom odkázaným na pomoc od iných.

►	Podporovať za spolupráce MZ SR rozvoj výučby gerontológie a geriatrie najmä na stredných a vysokých školách so zdravotným zameraním ako aj v rámci učebných plánov študijných odborov sociológie a sociálnej práce.	

Úloha sa plní priebežne. Osobitné miesto má idea NPOSĽ priamo v odboroch opatrovateľka, vychovávateľsko-opatrovateľská činnosť, sociálno-výchovný pracovník,  starostlivosť o seniorov. Na základe rozhodnutia MŠ SR je do siete škôl a školských zariadení zaradená Súkromná stredná odborná škola Johannes Senio Service v Bratislave so študijným odborom starostlivosť o seniorov, formou denného pomaturitného kvalifikačného štúdia, ako projekt pokusného overovania s termínom začatia činnosti od 1. septembra 2004. Predmetný študijný odbor bol navrhnutý v zmysle Koncepcie transformácie sociálnej starostlivosti, ako jedna zo systémových zmien starostlivosti o seniorov z hľadiska profesionalizácie pracovníkov, zohľadňujúc komplexnosť potrieb starého človeka a holistický prístup v bezprostrednom kontakte s ním.
Na vysokých školách sú odbory geriatria a gerontológia súčasťou študijných plánov ako osobitný predmet v študijnom programe „ošetrovateľstvo“. V rôznom rozsahu je súčasťou aj ďalších študijných programov zdravotníckeho zamerania (napr. všeobecné lekárstvo, verejné zdravotníctvo, fyzioterapia). 

►	Organizovaním kultúrnych programov pre starších občanov, ktorým sa poskytuje starostlivosť v domoch dôchodcov, podporovať kladný vzťah a úctu žiakov k starším ľuďom.

Úloha sa plní priebežne. Žiaci základných škôl a stredných škôl prostredníctvom prezentácie svojej záujmovo-umeleckej činnosti rozvíjanej v záujmových krúžkoch a žiaci základných umeleckých škôl pod odborným vedením kultúrne obohacujú život starším ľuďom najmä v domovoch dôchodcov.

►	Venovať zvýšenú pozornosť činnosti univerzít tretieho veku (ďalej len „UTV“) pri vysokých školách, podporovať zvýšenú poctu študentov a tvorbu vzdelávacích programov na UTV a otváranie nových študijných odborov, ako jedného z prostriedkov na zachovanie a podporu duševného zdravia a spomalenia procesu starnutia.	

	Úloha sa plní priebežne. MŠ SR naďalej podporuje rozvíjanie univerzít tretieho veku, ktoré sú zriaďované na vysokých školách. Ich počet sa zvýšil na 11, pričom vznikajú aj detašované pracoviská v záujme priblíženia vzdelávacích možností pre tých seniorov, ktorých bydlisko je vzdialené od sídla univerzity tretieho veku (napr. Univerzita Mateja Bela v Banskej Bystrici v Poprade a v Dolnom Kubíne). Univerzity tretieho veku sú združené do Asociácie univerzít tretieho veku na Slovensku, prostredníctvom ktorej využívajú prepojenie na medzinárodné organizácie - Medzinárodnú asociáciu univerzít tretieho veku (AUIUTA), Európsku federáciu starších študentov (EFOS) a Európsku federáciu starostlivosti o starších (EURAG). 

Zámerom MŠ SR je riešiť problematiku ďalšieho vzdelávania seniorov vytvorením možnosti zriaďovania Akadémií vzdelávania seniorov ako neštátnych inštitúcií a financovanie vzdelávania seniorov v pripravovaných všeobecne záväzných právnych predpisoch.

5. V oblasti kultúry a mediálnej politiky

►	Národné osvetové centrum (ďalej len „NOC“) bude pravidelne publikovať vo svojom periodiku Národná osveta odborné príspevky k problematike ochrany starších ľudí a úcty k nim – programové tézy a ich rozpracovanie.

	Úloha sa plní priebežne. NOC ako národné metodické centrum a vrcholná inštitúcia pre rozvoj teórie a praxe kultúrno-osvetovej činnosti s celoslovenskou pôsobnosťou pravidelne publikovala  v rokoch 2005 – 2006 vo svojom periodiku Národná osveta a jej prílohy štvrťročníka Tradícia a súčasnosť odborné príspevky k problematike ochrany starších ľudí a úcty k nim:

•	Zlatý človek – chodiaca kronika – k 85. narodeninám Jozefa Šeba z Tajova,                  zaslúžilého pracovníka kultúry. Žabková, S.: NO 1/2005, s.: 23,
•	Osobnosť vedecko-patriotického činu – k životnému jubileu vedca, pedagóga Jaroslava Chovanca. Holečko, M.: NO 3/2005, s.: 18,
•	Šíriteľ kultúrnych hodnôt Chorvátov na Slovensku – k životnému jubileu Juraja Cvečka z Devínskej Novej Vsi. Čorej, P.: NO 4/2005, s.: 20,
•	Vážia si tvorivých ľudí – každoročné oceňovanie významných osobností a kolektívov v Novom Meste nad Váhom. Magál, J.: NO 4/2005, s.: 17,
•	Návraty do nenávratna – recenzia autobiografie choreografa Juraja Kubánku.      Silnická, O.: NO 1/2006, s.: 22,
•	Odborník vo výchove a vzdelávaní – profesor Miroslav Tuma 75-ročný.           Chomová, S.: NO 3/2006, s.: 22,
•	      Tri jubileá troch aktivít – seniorské podujatia v Novom Meste nad Váhom.      Benešová, V.: NO 3/2006, s.: 18,
•	Sýte surreálne pohľady – rozhovor s 80-ročným amatérskym výtvarníkom Tiborom Pupalom. Balász, Š.: NO 4/2006, s.: 15,
•	Zaznamenával miznúce hodnoty – jubilujúci neprofesionálny filmár Michal Mačička. Feňvešová, J.: NO 5-6/2006, s.:34,
•	Moje cesty k hudbe a ľuďom – rozhovor s etnomuzikológom prof. Alexandrom Móžim. Balco, J.: TaS 1-2/2005, s.: 2.

Taktiež Štátna vedecká knižnica v Banskej Bystrici vydala v rokoch 2005 - 2006  viacero edičných a publikačných titulov, ktoré boli venované seniorom a sú vhodnými knižničnými dokumentmi práve pre ich vekové kategórie:
•	Pamäť mesta Banská Bystrica 1918 – 2000, výberová databáza o vývoji mesta, CD ROM, 2005/zost. Blanka Snopková, Iveta Fedorová, Soňa Šváčová, Mária Hrúzová, Anna Klimová,
•	Emancipácia v slovenskej literatúre, zborník zo seminára, 2005/zost. Zlata Troligová,
•	Banská Bystrica na dobových pohľadniciach, 2005 Fontes zo zbierkového fondu LHM, CD ROM/zost. Mária Lásková,
•	Pedagóg v službách regionálnej histórie, František Kreutz, 2005 videofilm/scenár Jana Borguľová, kamera a strih Michaela Redlingerová,
•	Ján Bakoss: Malá bibliofília, 2005/zost. Dagmar Brčková,
•	Blanka Kolibiarová: Malá bibliofília, 2005/zost. Oľga Lauková,
•	Svetozár Dluholucký: Malá bibliofília, 2005/zost. Blanka Snopková,
•	Pavel Hrúz: Personálna bibliografia, 2006/zost. Soňa Šváčová,
•	Ján Valach – organista, dirigent, skladateľ a pedagóg, malá bibliofília, 2006/zost. Ľudmila Červená.

►	NOC a regionálne osvetové strediská budú organizátormi odborných seminárov zameraných na vybrané edukačné, sociálne, zdravotné, psychologické a iné aspekty starnutia, ako aj na možnosti kultúrno-výchovnej a vzdelávacej práce. NOC vydá publikáciu - metodický materiál Vzdelávanie v staršom veku.

Úloha sa plní priebežne. NOC vydalo v roku 2002 publikáciu Kultúrno-spoločenské aktivity starších ľudí od autoriek Doc. PhDr. Čornaničovej, CSc. a Mgr. V. Paškovej. Keďže tento materiál sa využíva aj v súčasnosti a bol k dispozícii záujemcom aj v rokoch 2005 – 2006, nebolo potrebné vydávať nový materiál. Odborné semináre s danou tematikou sa v uvedených rokoch nekonali aj z finančných dôvodov.

Odborné a vedecké podujatia (semináre, konferencie, sympóziá), na ktorých sa zúčastnili a s referátmi vystúpili aj viacerí odborníci v dôchodkovom veku zrealizovala aj Štátna vedecká knižnica v Banskej Bystrici:
•	Emancipácia v slovenskej literatúre, odborný seminár pri príležitosti 120. výročia narodenia spisovateľky Hany Gregorovej, 
•	Modlitba v umení, medzinárodná vedecká konferencia, 
•	Minulosť a prítomnosť Banskej Bystrice (1255 -2005), 750 rokov existencie mesta, medzinárodná vedecká konferencia, 
•	Žena v múzeu, odborný seminár.

►	Regionálne kultúrne centrá prostredníctvom osvetových stredísk budú iniciovať, aby boli rozhlasové regionálne relácie zamerané na zvýšenú pozornosť úcte k starším a starobe.

Úloha nie je aktuálna. Regionálne kultúrne centrá boli zrušené. NOC v súčasnosti usmerňuje regionálne osvetové strediská už iba metodicky a túto úlohu zabezpečovalo v rokoch 2005 -2006 sporadicky v rámci svojej metodicko-poradenskej činnosti v oblasti vzdelávania.

►	Prostredníctvom Divadelného ústavu poskytne možnosť využitia dokumentačných fondov pre prípadnú vedeckú činnosť a pri príležitosti konania rôznych odborných seminároch podporovať publikačnú činnosť v odborných časopisoch a spolupracovať s nimi ako s externými redaktormi. V profesijnej oblasti pri zabezpečovaní úloh sa ústrední metodici budú obracať na odborníkov aj v dôchodkovom veku, využívať ich dlhoročné odborné skúsenosti a popri inom sledovať i psychický moment, že sú ešte potrební pre spoločnosť a v nemalej miere využívať možnosť finančného prilepšenia k dôchodku. Ich práca bude i naďalej nesporne prínosom pre jednotlivé organizácie.

Úloha sa plní priebežne. Špecifikum činnosti Divadelného ústavu umožňuje, spoluprácu s bývalými pracovníkmi, odborníkmi z oblasti divadla, ktorí sú už na dôchodku alebo v dôchodcovskom veku. V ostatnom období bola uzatvorená zmluva o vytvorení a používaní diela (v zmysle Autorského zákona) s bývalým zamestnancom – dôchodcom pre spracovanie súpisu kníh, zborníkov, článkov, podkladov na vydanie prezentačných materiálov z oblasti bábkového divadla. Obdobná spolupráca sa naskytla aj s viacerými divadelnými odborníkmi – dôchodcami, ktorí písali doslov k vydávaným publikáciám. Koncom roka ústav prizýva na hodnotenie činnosti organizácie (úspešne realizované divadelné projekty, festivaly, podujatia, ako aj iné úspešné medzinárodné aktivity) bývalých spolupracovníkov a odborných poradcov z oblasti divadelného diania. Divadelný ústav takmer pravidelne organizuje Deň otvorených dverí, a to prizvaním k odbornej spolupráci alebo návštevou odbornej knižnice, videotéky, archívu, bezplatným zapožičiavaním videokaziet s predstaveniami slovenských i zahraničných divadiel. V profesijnej oblasti sa pri zabezpečovaní a realizovaní publikačných monografií, katalógov a pod. metodicky obracal na odborníkov aj v dôchodkovom veku, využíval ich dlhoročné odborné skúsenosti a tým v nemalej miere využívať možnosti finančného prilepšenia k dôchodku.

►	Ministerstvo kultúry SR (ďalej len „MK SR“) bude využívať odborné skúsenosti bývalých zamestnancov členstvom v poradných orgánoch rezortu (rady riaditeľov pri národných metodických centrách, Ústredná jazyková rada MK SR, Ústredná knižničná rada pri MK SR, Rada Štátneho fondu kultúry Pro Slovakia a pod.)

Úloha sa plní priebežne. MK SR využívalo odborné skúsenosti bývalých zamestnancov členstvom v poradných orgánoch rezortu v Ústrednej jazykovej rade MK SR (1 člen v dôchodkovom veku) a v Ústrednej knižničnej rade pri MK SR (3 členovia v dôchodkovom veku).

►	Spolupráca s Jednotou dôchodcov na Slovensku.

Úloha sa plní priebežne. V roku 2005 spolupracovalo MK SR s Jednotou dôchodcov na Slovensku pri vypracovávaní dokumentu Stratégia rozvoja kultúrnych potrieb znevýhodnených skupín obyvateľstva do roku 2007. Pri tejto príležitosti bola vytvorená pracovná skupina pre rovnosť príležitostí v oblasti  kultúrnych potrieb pre starších ľudí s cieľom vytvárať podmienky na uľahčenie ich prístupu ku kultúrnym hodnotám, ako aj napomáhať napĺňanie kultúrnych potrieb seniorov. 

►	Predpokladom na prípravu a zabezpečenie konkrétnych aktivít pre starších ľudí sú dostatočné finančné zdroje na ich realizáciu. Pozornosť rezortu bude zameraná na spoluprácu s existujúcimi občianskymi združeniami, nadáciami a podobnými organizáciami, ktorých činnosť a aktivity MK SR finančne podporuje. Tieto subjekty realizujú projekty, ktoré sú určené všetkým kategóriám obyvateľstva, teda aj starším ľuďom a sú zamerané na ich kultúrne využitie (výstavy, folklórne festivaly, prehliadky umeleckej tvorby) a na využitie ich profesijných skúseností a záľub (aktívne členstvo v profesijných umeleckých zoskupeniach, cirkevných spoločnostiach a pod.).

Úloha sa plní priebežne. MK SR vytvorilo v rokoch 2005 - 2006 v rámci grantového systému samostatný grantový program Kultúra znevýhodnených skupín obyvateľstva, ktorý je určený na vytváranie rovnosti príležitostí v oblasti kultúry znevýhodnených skupín obyvateľstva, teda aj starších ľudí. Cieľom programu je uľahčiť marginalizovaným skupinám prístup ku kultúre a podporiť projekty zamerané na kompenzáciu znevýhodnenia prostredníctvom umenia a kultúrnych aktivít. Prostredníctvom tohto programu sa uchádzali občianske združenia a nadácie zabezpečujúce starostlivosť o rozvoj kultúrnych potrieb znevýhodnených skupín obyvateľstva a taktiež seniorov o podporu v podprogramoch živá kultúra, periodická a neperiodická tlač.

►	MK SR bude iniciovať v zariadeniach rezortu kultúry SR a odporúčať na realizáciu ostatným kultúrnym zariadeniam prostredníctvom krajských úradov uplatňovanie výraznejších zliav pre starších občanov na kultúrne podujatia a na vstupné do kultúrnych zariadení resp. bude iniciovať ich zachovanie.

Úloha sa plní priebežne. MK SR prostredníctvom organizácii v zriaďovateľskej pôsobnosti uľahčovalo seniorom prístup ku kultúrnym hodnotám umožnením ich účasti na kultúrnych podujatiach v divadlách, múzeách, knižniciach, galériách, bez vstupného, resp. za zľavnené vstupné. Slovenská národná galéria, Slovenské národné múzeum, Múzeum Slovenského národného povstania v Banskej Bystrici, Slovenské technické múzeum v Košiciach, Slovenská filharmónia, Štátna filharmónia Košice, Nová scéna, umelecký súbor Lúčnica a iné poskytovali minimálne 50% zľavy na vstupnom. Taktiež Univerzitná knižnica v Bratislave, Slovenská národná knižnica, Štátna vedecká knižnica v Prešove a Slovenská knižnica pre nevidiacich Mateja Hrebendu v Levoči umožnila a poskytla seniorom zdarma prístup k internetu a elektronickým informačným zdrojom vo svojich zariadeniach.

►	Zo strany verejnoprávnych médií v SR, osobitne Slovenskej televízie (ďalej len „STV“), prispieť k vzdelávacím a  záujmovým aktivitám starších občanov v postproduktívnom veku. 

Úloha sa plní priebežne, nie je však priamo v pôsobnosti MK SR. Podľa § 18 zákona č.575/2001 Z. z. o organizácii činnosti vlády a organizácii ústrednej štátnej správy v znení neskorších predpisov je MK SR o. i. ústredným orgánom štátnej správy v oblasti médií a audiovízie, avšak len v rozsahu vymedzenom osobitnými predpismi. MK SR je orgánom výkonnej moci, akýkoľvek zásah do činnosti verejnoprávneho média by bol v rozpore so zákonom a mohol byť považovaný za zásah do slobody prejavu. 

Slovenská televízia je podľa zákona č.16/2004 Z. z. o Slovenskej televízii verejnoprávna, národná, nezávislá, informačná, kultúrna a vzdelávacia inštitúcia, ktorá poskytuje službu verejnosti v oblasti televízneho vysielania. Jej činnosť za roky 2005 - 2006 bola výsledkom finančných možností. Základným problémom STV bola absencia dlhodobej programovej koncepcie, založenej na udržaní kontinuity, vývoji perspektívnych formátov a predstave o budúcej programovej ponuke. Neboli pripravované žiadne nové projekty alebo programové cykly. Kontaktné cykly pre starších ľudí, ako sú uvádzané v Národnom programe, neboli do programovej štruktúry zaradené. V rámci profilácie programových okruhov, Dvojka pokračovala v orientácii na menšinové žánre a  dokumentárne filmy, ktoré si našli odozvu u diváka, nie je ich však možné klasifikovať podľa veku televízneho diváka. Na programovom okruhu STV Jednotka, sa mierne zvýšil podiel dramatických a publicistických programov, Jednotka bola predchádzajúcim vedením definovaná ako univerzálny a rodinný program, s orientáciou na väčšinového diváka. Podľa výročnej správy STV sa však programová služba Jednotky takmer ničím neodlišovala od ponuky, ktorú v dostatočnej miere poskytujú komerčné televízie. Napĺňanie verejnej služby vo vzťahu k starším ľuďom bolo realizované čiastočne, dôraz bol kladený na univerzálnosť programu. Program pre cieľové skupiny podľa veku bol vymedzený iba vo vzťahu k deťom a mládeži. Je možné predpokladať, že z ponuky odvysielanej dramatickej tvorby si vyberá aj staršia populácia, najmä z ponuky dopoludnia a popoludní, ako aj z osvedčených romantických filmov a seriálov. Pozitívom vo vzťahu k uvedenej cieľovej skupine môže byť zaradenie populárnych filmov a seriálov z archívu slovenskej a československej tvorby. Možnosti pre seniorov ponúka zaradenie Ranného magazínu, ktorý poskytuje oddychové reportáže a zároveň servis pre diváka - správy o počasí, dopravný servis, prehľad dennej tlače a pod. V magazíne dominujú spravodajské témy, sumár predchádzajúceho dňa, výhľad aktuálnych udalostí a krátke, publicistickejšie rozhovory s pozvanými hosťami, ktoré sa týkajú aktuálnych tém z oblasti politiky, hospodárstva, kultúry a športu. Očakávania starších divákov mohli napĺňať aj dokumentárne snímky na programe Dvojka, ktoré sa orientujú na slovenskú dávnejšiu i novšiu históriu, mapujú stav krajiny i európskeho regiónu, snažia sa predstaviť výnimočné osobnosti kultúrneho a spoločenského života, ako aj nové kultúrne diela. Orientovať sa v aktuálnych témach ponúkajú regionálne denníky a regionálne správy, ktoré prinášajú reportáže viažuce sa ku konkrétnym aktuálnym udalostiam dňa, resp. týždňa, informácie o počasí, pátraní polície, a i. V rámci denníkov sú prezentované osobnosti žijúce v jednotlivých regiónoch Slovenska, alebo ľudia, ktorí majú väzby na jednotlivé regióny. Oblasť duchovného a náboženského života približuje staršej generácii redakcia duchovného života. Ponuka oproti iným typom programov je vyššia. Redakcia dáva možnosť výberu magazínov, duchovných príhovorov, diskusií, dokumentov a prenosov z bohoslužieb.                                                                                                                                                                                                                                                                      

  Úlohy, tak ako sú vymedzené v NPOSĽ, verejnoprávna televízia nenapĺňa. Limitom nie je len finančné zabezpečenie vysielania a činnosti Slovenskej televízie, je to aj nekoncepčné riadenie a orientovanie na sledovanosť a konkurencieschopnosť voči komerčným vysielateľom. Vysielanie verejnoprávnych médií by malo byť zo zákona službou verejnosti a pre všetky vekové skupiny, ukazovateľom by mal byť verejný záujem. Nová filozofia chápania verejnej služby a aj financovania tejto služby by mala prinavrátiť verejnoprávne médiá verejnosti a napĺňať očakávania všetkých vekových skupín obyvateľov – televíznych divákov.

Slovenský rozhlas je podľa §2 zákona č.619/2003 Z. z. o Slovenskom rozhlase v znení zákona č.587/2006 Z. z. verejnoprávna národná, nezávislá, informačná, kultúrna a vzdelávacia inštitúcia, ktorá poskytuje službu verejnosti v oblasti rozhlasového vysielania. Verejnoprávny vysielateľ by mal zo zákona napĺňať poslanie verejnej služby, hlavne podporou pôvodnej domácej tvorby. 

MK SR bude prostredníctvom Rady vlády SR pre masmédiá nápomocné iniciovaniu prípravy a prezentácie programových cyklov a samostatných príspevkov s tematikou ochrany starších ľudí a zlepšenia ich orientácie v otázkach legislatívno-právnej, finančnej a bytovej problematiky.

6. V oblastí daní a poplatkov
	
Aktivity súvisiace s NPOSĽ boli orientované na plnenie cieľov a úloh vyplývajúcich z programov Organizácie Spojených národov. Zjednocujúcou témou bola „Spoločnosť pre všetky vekové skupiny“. Starostlivosť organizácii rezortu Ministerstva financií Slovenskej republiky (ďalej len „MF SR“) o starších občanov je zakotvená v sociálnych programoch a kolektívnych zmluvách.
	
►	Oslobodenie platenia daní z príjmu, ktorý starší občania poberajú vo forme dávok z povinného dôchodkového zabezpečenia alebo plnenia z povinného zahraničného poistenia rovnakého druhu. 

	Úloha sa plní priebežne. Z hľadiska úprav dane z príjmov sú starobné a výsluhové dôchodky v súčasnosti, rovnako ako aj v minulosti, od dane oslobodené. Zamestnanci v strednom a vyššom produktívnom veku, ktorí sa zapájajú do pracovného procesu v porovnaní s mladšou vekovou skupinou zamestnancov nie sú daňovo znevýhodnení vzhľadom na to, že zdaňovanie príjmov je konštruované na zásadách rovnosti, spravodlivosti a rovnoprávnosti. V oblasti priamych daní neboli navrhnuté žiadne iné nové opatrenia, ktoré by sa dotýkali vybranej skupiny daňovníkov, poberateľov starobných dôchodkov.

	V zákone č. 595/2003 Z. z. o dani z príjmov v znení neskorších predpisov sa ustanovuje každoročne valorizačným koeficientom vyššia hranica dosiahnutých zdaniteľných príjmov na podávanie daňového priznania (v roku 2006 to bola suma 45 408,-Sk) čím sa zvýhodnia aj daňovníci v dôchodkovom veku, ktorí okrem starobného dôchodku, ktorý je od dane oslobodený, dosiahnu v zdaňovacom období zdaniteľné príjmy do tejto zákonom ustanovenej výšky, pretože v tom prípade nie sú povinní podať daňové priznanie. 		

Dňa 6. decembra 2006 bola schválená novela zákona č. 222/2004 Z. z. o dani z pridanej hodnoty v znení neskorších predpisov (zníženie dane na tovary a služby vzťahujúca sa na lieky a vybrané zdravotnícke pomôcky – účinnosť novely je od 1. januára 2007).

7. V oblasti  dopravy, pôšt a telekomunikácií

Úlohy a ciele vyplývajúce z NPOSĽ pre rezort Ministerstva dopravy, pôšt a telekomunikácií SR (ďalej len ,,MDPT SR“) boli prijaté tak, aby bola zabezpečená požiadavka dosiahnutia sebestačnosti, sociálnej participácie a integrácie starších ľudí vychádzajúc z princípov nezávislosti, zúčastnenosti, starostlivosti, sebarealizácie a dôstojnosti. 

Úlohy vyplývajúce pre MDPT SR sú rozdelené do 4 zásad:

A. Zásada prístupu k službám 

►	Vytvárať podmienky prístupu k univerzálnym službám pre starších občanov (doprava, pošty , telekomunikácie).
	Úloha sa plní priebežne. Konkrétnejšie sú úlohy rozpracované v jednotlivých bodoch v nasledujúcom texte (vo všetkých oblastiach).
►	Zriaďovať verejné telefónne automaty s bezbariérovým prístupom
	Úloha sa plní priebežne. Poskytovanie verejnej telekomunikačnej služby prevádzkou verejných telefónnych automatov upravuje Opatrenie Telekomunikačného úradu SR z 22. apríla 2004 č. O-4/2004, ktoré nadobudlo účinnosť 1. januára 2006. Uvedené opatrenie ustanovuje podrobnosti poskytovania verejných telefónnych automatov a služieb pre zdravotne postihnutých užívateľov a bolo vydané v súlade so zákonom č. 610/2003 Z. z. o elektronických komunikáciách v znení neskorších predpisov.
►	Riešenie možností bezbariérových prístupov do pôšt v spolupráci s obecnými a mestskými úradmi.
	Úloha sa plní priebežne. V rámci tejto úlohy boli realizované bezbariérové prístupy do novootvorených pôšt a pri rekonštrukcii a opravách pôšt bola uplatňovaná bezbariérovosť už pri spracovaní projektovej dokumentácie. Slovenská pošta, a. s. (ďalej len „SP, a. s.“) v súlade s národným programom v roku 2005  zrealizovala bezbariérové vstupy na pošty Žilina 8 a Tatranská Lomnica. Pre pošty Bratislava 2 a 3 sa vybudoval bezbariérový spoločný vstup. Zriadili sa pošty v bezbariérových obchodných reťazcoch: Tesco Žilina, Tesco Kežmarok, Tesco Partizánske a Apollo Bratislava. 
V roku 2006 sa pokračovalo vo vytváraní vhodných podmienok pre starších ľudí, zrealizovali sa bezbariérové vstupy na ďalších 16 poštách. Úloha inštalovať automatický navádzací systém na poštách pre zrakovo postihnutých občanov v rokoch 2005 – 2006, ktorá bola stanovená v záujme zabezpečenia cieľov národného programu nebola v sledovanom období riešená.

►	Prijať opatrenia na zvýšenie mobility občanov s ťažkým zdravotným postihnutím a starších občanov formou poskytovania zliav a určiť rozsah a štruktúru sociálnych zliav.

	Úloha sa plní priebežne. Poskytovanie zliav v doprave, ktoré bolo neoddeliteľnou súčasťou úloh rezortu smerujúcich k zabezpečeniu cieľov NPOSĽ v sledovanom období rokov 2005 – 2006 bolo nasledovné:

- v osobnej železničnej doprave boli poskytované  sociálne zľavy cestovného, a to
-    pre dôchodcov vo veku nad 70 rokov = 5,- Sk za každých 50 km,
-    pre držiteľov preukazu ŤZP  = 50% zľava cestovného,
-    pre držiteľov preukazu ŤZP – S =  50% zľava cestovného a sprievodca       
     zadarmo. 
Pre informáciu uvádzame, že v roku 2005 bolo v osobnej železničnej doprave prepravených 1 149 281 osôb vo veku nad 70 rokov, 912 763 osôb vo veku do 70 rokov, 507 774 držiteľov preukazu ŤZP a 558 196 držiteľov preukazu ŤZP-S. Strata, ktorá vznikla poskytovaním predmetných zliav v roku 2005 predstavuje 134,94 miliónov Sk. V roku  2006 bolo v osobnej železničnej doprave prepravených 1 116 720 osôb vo veku nad 70 rokov, 998 902 osôb vo veku do 70 rokov, 549 440 držiteľov preukazu ŤZP a 623 556 držiteľov preukazu ŤZP-S. Strata, ktorá vznikla poskytovaním predmetných zliav v roku 2006 predstavuje 149, 043 miliónov Sk. Ako orgán štátnej správy vo veciach dráh, národný regulátor a cenový orgán v oblasti celoštátnych a regionálnych dráh bol od 1. novembra 2005 zriadený Úrad pre reguláciu železničnej dopravy. Výnosom Úradu pre reguláciu železničnej dopravy č. 1/2005 boli stanovené maximálne ceny vo vnútroštátnej železničnej doprave s účinnosťou od 1.januára 2006.
- na prímestských autobusových linkách sa v roku 2005 – 2006 poskytovala držiteľom preukazu ŤZP a ŤZP-S 50% zľava z obyčajného cestovného. Dôchodcom nad 70 rokov dopravné spoločnosti umožňovali cestovať bezplatne, iba za evidenčné cestovné. Na diaľkových autobusových linkách sa uplatňovala 50% zľava obyčajného cestovného pre sprievodcu osoby so ZŤP , pričom v autobusovej doprave bola upravená aj možnosť kombinácie zliav.
	Od 1. januára 2005 je zrušená celoštátna regulácia cien v prímestskej autobusovej doprave a zároveň boli tvorby cien, tarifné podmienky a financovanie presunuté na samosprávne kraje. To znamená, že samosprávny kraj si sám upravuje ceny základného cestovného. V mestskej hromadnej doprave sú výkony vo verejnom záujme objednávané a financované príslušnými mestami a obcami, pričom im zákon ustanovuje určovať maximálne ceny a tarifné podmienky cestujúcich v mestskej hromadnej doprave osôb.

►	Prednostne zavádzať telefónne linky pre osamele žijúcich starších ľudí.

Takto uložená úloha už nie je v aktuálna. Povinnosť poskytovať univerzálnu službu má v súlade so zákonom č. 610/2003 Z. z. o elektronických komunikáciách v znení neskorších predpisov a na základe rozhodnutia Telekomunikačného úradu SR iba spoločnosť Slovak Telekom, a.s.. Uvedená spoločnosť ako jediný telekomunikačný operátor v sledovanom období rokov 2005 – 2006 poskytovala starším občanom a občanom s ťažkým zdravotným postihnutím zvýhodnené volacie programy, a to konkrétne týmto občanom:
•	občanom, ktorí sa nemôžu pohybovať bez cudzej pomoci (imobilné osoby) a pre nevidiacich,
•	občanom, ktorí boli účastníkmi odboja - sú členmi Zväzu protifašistického odboja, 
•	občanom, ktorí sú členmi KPV - členovia Konfederácie politických väzňov, 
•	príslušníkom Vojenských táborov nútených prác VTNP, 
•	občanom, ktorí boli násilne odvlečení do ZSSR orgánmi NKVD (SANO).

Poskytovanie zliav v oblasti telekomunikačných služieb je dobrovoľné, bez kompenzácií od štátu. Mobilní operátori Orange Slovensko, a.s. a T-Mobile Slovensko, a.s. poskytovali v rokoch 2005 – 2006  zvýhodnené programy posielania SMS občanom sluchovo postihnutým.

B. Zásada kvalitného životného prostredia 

►	Vytvoriť vhodné podmienky pre možnosť cestovania starších ľudí a občanov s ŤZP vo všetkých typoch verejnej hromadnej dopravy.

	Úloha sa plní priebežne. V oblasti verejnej dopravy boli schválené nové typy dráhových vozidiel so zníženou podlahou, prípadne s vysúvacou plošinou, uľahčujúcou nástup a výstup cestujúcich na invalidnom vozíku. V železničnej doprave sa pri obnove vozňového parku obstarávali nové alebo modernizovali staršie vozidlá so zníženým nástupným priestorom, s rozšírenými uličkami, s rozmernejšími toaletami a vyhradeným priestorom pre invalidné vozíky. V diaľkových vlakoch je možnosť zaradiť vozeň so zdvíhacím zariadením. V rámci modernizácie železničných tratí sa v rokoch 2005-2006 pokračovalo v budovaní nových nástupíšť so zvýšenou úrovňou nad niveletou koľaje, so zníženou výškou schodiskových stupňov a výťahmi pre invalidné vozíky, pristúpilo sa k úprave nástupíšť a perónov pre uľahčenie prepravy starších osôb a osôb so zdravotným postihnutím,  na zastávkach boli vybudované nájazdové rampy na nástupištia (Pezinok, Cífer, Báhoň) a v stanici Pezinok bolo vybudované ostrovné nástupište s podchodom pre cestujúcich a výťahom pre starších a menej mobilných cestujúcich. Vo vybraných vlakoch sú radené špeciálne vozne so zdvíhacou plošinou pre cestujúcich na invalidnom vozíku, vrátane upraveného špeciálneho kupé a sanitárneho zariadenia pre imobilných cestujúcich. V niektorých ďalších vlakoch sú zaradené vozne, ktoré nemajú zdvíhaciu plošinu, ale majú jedno kupé upravené na prepravu osôb na invalidnom vozíku.  Zlepšenie podmienok prepravy imobilných občanov predstavujú tiež  ucelené  motorové jednotky, ktoré sú uspôsobené na úrovňový nástup a výstup cestujúcich v peronizovaných staniciach so štandardnou výškou nástupišťa. Pri nástupnom priestore je priestor pre umiestnenie invalidného vozíka a jeho zaistenie.

Železničná preprava imobilných občanov bola zabezpečená prostredníctvom zákazníckeho telefónneho čísla resp. osobnej pokladnice príslušnej železničnej stanice, či zákazníckeho centra. V roku 2005 bolo objednaných 324 prepráv imobilných cestujúcich. V prípade, ak cestujúci požaduje prepravu vlakom, v ktorom nie je radený vozeň s hydraulickou zdvíhacou plošinou, snažia sa mu zamestnanci Kontaktného centra ŽSR ponúknuť prepravu v inom vlaku, kde takýto vozeň je. 
V oblasti cestnej dopravy boli v sledovanom období autobusy prímestského a mestského prevedenia vybavované nízko položenými schodmi s protišmykovou úpravou, s priestornými plošinami na prepravu invalidných vozíkov. V dopravných  prostriedkoch sú vyhradené minimálne dve miesta pre občanov so zdravotným postihnutím a  miesto pre takéto osoby s vodiacim psom. V mestskej hromadnej doprave sa do prevádzky uvádzajú nízkopodlažné trolejbusy a električky so zníženou výškou podlahy. Nové autobusy sú vybavované akustickým signalizačným a informačným systémom na vyhlasovanie zastávok vnútri vozidla, v starších autobusoch túto povinnosť vykonáva vodič. 

C. Zásada informovanosti 

►	Zverejňovanie zvýhodňovania a poskytovania zliav (vo verejnej, autobusovej a železničnej doprave).

	Úloha sa plní. Spočívala v zverejňovaní zvýhodňovania a poskytovania zliav (v jednotlivých druhoch dopravy) v prepravných prostriedkoch a informovaní o prístupe k službám prostredníctvom médií, informačných a propagačných letákov, výveskami v autobusových a železničných staniciach.
Cenníky a informácie o zľavách sú uvedené v cestovnom poriadku ŽSR a zverejňované aj prostredníctvom informačných vývesiek na železničných staniciach. V rámci modernizácie a dispečerizácie železničných tratí, ako aj pri rekonštrukciách  prijímacích budov a nástupíšť sa budovali v železničných staniciach a zastávkach vizuálne a automatické hlasové informačné systémy pre cestujúcu verejnosť (informácie o príchodoch, odchodoch, prestupových možnostiach, meškaní).   	

►	Zvyšovanie informovanosti občanov o zabezpečovaní poštových služieb.

	Úloha sa plní priebežne. Slovenská pošta, a.s. informuje o poskytovaných poštových službách prostredníctvom médií, informačných a propagačných letákoch a vývesiek v budovách pôšt.

D. Zásada ochrany zdravia

►	V rámci železničného zdravotníctva vytvárať podmienky pre starostlivosť o starších občanov.
	Úloha sa plní priebežne. V roku 2006 vznikla rozpočtová organizácia Úrad verejného zdravotníctva MDPT SR, ktorá prevzala pôsobnosť Železničného zdravotného ústavu v obvode železničných dráh a plní aj ďalšie funkcie podľa zákona č. 126/2006 Z. z. o verejnom zdravotníctve. Dostupnosť zdravotnej starostlivosti pre starších ľudí bola v sledovanom období zabezpečovaná najmä prostredníctvom Poradní zdravia, ktoré mali možnosť navštevovať aj bývalí zamestnanci rezortu v dôchodkovom veku. Títo občania mali možnosť využívať ambulantnú zdravotnú starostlivosť v dostupnej vzdialenosti od miesta svojho bydliska, ale aj odborné ambulancie a lôžkové zariadenia železničných nemocníc.
V  rámci zdravotnej výchovy bola v Poradniach zdravia venovaná pozornosť na vytváranie zdravého životného štýlu aj v období staroby so zameraním na duševnú a telesnú hygienu a vytváranie správnych stravovacích a hygienických návykov.

8.  V oblasti bezpečnosti
	
NPOSĽ je na Ministerstve vnútra Slovenskej republiky (ďalej len „MV SR“) rozpracovaný v plánovacích dokumentoch vyplývajúcich z rozpracovania Stratégie prevencie kriminality v Slovenskej republike na roky 2003 – 2006. Aktivity vyplývajúce z tohto programu v oblasti bezpečnosti boli uskutočňované v rámci Policajného zboru rôznymi formami a smerovali k ochrane života, zdravia a majetku starších ľudí.

►	Prevádzkovať linku dôvery na vybraných Krajských riaditeľstvách PZ s dôrazom na poradenskú činnosť vo vzťahu k starším ľuďom.

	Úloha sa plní. Prostredníctvom policajnej linky dôvery ale aj prostredníctvom poradensko–informačných centier zriadených na krajských riaditeľstvách Policajného zboru bol veľký dôraz kladený na usmerňovanie a poskytovanie pomoci a poradenskej služby starším občanom na základe osobného alebo telefonického vyžiadania. 

►	Medializovať prípady trestnej činnosti páchanej na starších občanoch prostredníctvom hromadných informačných prostriedkov. 

Úloha sa plní. Počas rokov 2005-2006 boli v spolupráci s printovými a elektronickými médiami (rozhlas, televízia, tlač), ako i na internetových stránkach MV SR, Prezídia Policajného zboru a internetových stránkach krajských riaditeľstiev Policajného zboru priebežne medializované prípady trestnej činnosti páchanej na starších občanoch ako aj informácie o postupe páchateľov a spôsobe ich konania, o možnostiach ochrany pred páchateľmi, ale i o servise pre obete trestných činov. 

►	Uskutočňovať prednáškovú činnosť pre starších občanov na tému „Ako sa nestať obeťou trestných činov“.

	Úloha sa plní. V hodnotenom období boli zo strany Policajného zboru zrealizované stretnutia s dôchodcami v penziónoch, domovoch dôchodcov a kluboch dôchodcov. Formou prednášok, diskusií a neformálnych besied boli seniori informovaní o práci Policajného zboru, o jeho úlohách, ako aj o rekodifikácii Trestného zákona a Trestného poriadku s cieľom zvýšiť ich právne vedomie. Taktiež pozornosť bola zameraná na problematiku tzv. „podomových predajcov“, ktorí, využívajúc slabšiu ostražitosť a prílišnú dôveryhodnosť starších ľudí im z priestorov bytu, resp. domu pod rôznymi zámienkami odcudzia nemalé finančné čiastky či cennosti. Cieľom týchto stretnutí bolo zároveň oboznámiť starších občanov aj o základných zásadách osobnej bezpečnosti, bezpečnosti pri nákupoch v nákupných centrách, na zastávkach autobusov ako aj pri cestovaní v prostriedkoch hromadnej dopravy. Zámerom bolo tiež poskytovanie odborných rád a informácií, ako sa nestať obeťou trestného činu, ako sa účinne brániť pred páchateľmi trestnej činnosti, ako postupovať v prípade, že už sa stali obeťou trestnej činnosti. Taktiež bolo zrealizovaných viacero preventívnych  projektov (napr. „Jeseň života“, „Senior 2005“, „Seniori, bráňte sa!). Na celoslovenskej úrovni bola aktívna spolupráca oddelenia prevencie kancelárie prezidenta policajného zboru s Jednotou dôchodcov na Slovensku.

V oblasti bezpečnosti starších ľudí v cestnej premávke sa uskutočňovali akcie zamerané na zvýšenie ich bezpečnosti na pozemných komunikácií, policajným zborom boli podporované projekty bezbariérových napojení chodníkov na priechody pre chodcov, budovanie ostrovčekov na frekventovaných križovatkách, pravidelne prebiehajú aj kontroly parkovísk vyhradených pre zdravotne postihnuté osoby a následné riešenia zistených priestupkov. Vysoká pozornosť bola venovaná  dopravným nehodám, ktorých účastníkmi boli starší ľudia a taktiež zvýšená pozornosť bola venovaná v lokalitám v ktorých sú väčšinou obyvatelia v dôchodkovom veku, za účelom prevencie trestných činov na tejto skupine.  

►	Spracovať publikácie pre starších ľudí preventívneho charakteru- zameranie na zvýšenie pocitu bezpečia.

Úloha sa plní priebežne. Na jednotlivých krajských riaditeľstvách Policajného zboru boli spracované propagačné materiály informatívneho charakteru určené pre seniorov ako napr. ,,Bezpečnosť pre seniorov“, „Spoločne za bezpečnosť“, „Ako sa nestať obeťou trestného činu“, „Domáce násilie“, „Pre vašu bezpečnosť – ako si správne zabezpečiť svoje obydlie“ a pod. 	 	

9. V oblasti súdnej ochrany

	Ministerstvo spravodlivosti SR (ďalej len „MS SR“) v oblasti legislatívy aktívne, v pripomienkových konaniach a vo svojich stanoviskách pristupuje k úprave štátnej legislatívy týkajúcej sa práv a povinností starších ľudí. 
►	V záujme vytvorenia podmienok pre sprístupnenie právnej ochrany občanom MS SR zriadilo Centrá právnej pomoci na zabezpečenie poskytovania právnej pomoci osobám v materiálnej núdzi.	 
	Úloha sa plní priebežne. Rezort spravodlivosti v oblasti súdnej ochrany zabezpečuje bezplatnú právnu pomoc pre občanov v občianskej, rodinnej, pracovno-právnej a správnej problematike so sídlom na MS SR a vo všetkých krajských mestách využívajú hlavne staršími občanmi.
	Pri aplikácii zákona č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene  a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, v znení zákona č. 8/2005 Z. z., sa venuje osobitná pozornosť starším ľuďom, a to najmä z hľadiska osobného prístupu k nim pri podávaní žiadostí o poskytnutie právnej pomoci a ich predbežnom prejednávaní; poskytnutie právnej pomoci je však viazané na splnenie zákonom ustanovených podmienok, t. j. samotný vyšší vek nie je dôvodom na osobitný prístup v tomto smere.
	Je potrebné konštatovať, že i keď podmienky ustanovené zákonom nie sú nastavené špeciálne pre starších ľudí, ale pre ľudí v materiálnej núdzi, tieto osoby (starší ľudia, dôchodcovia) vo veľkej miere spadajú pod kritéria materiálnej núdze ustanovené zákonom.
	V záujme skvalitnenia procesu žiadania o poskytnutie právnej pomoci a rozhodovania o jej poskytnutí, bola s účinnosťou od 4. októbra 2006 prijatá Vyhláška Ministerstva spravodlivosti Slovenskej republiky č. 543/2006 Z. z. ktorou sa mení a dopĺňa Vyhláška Ministerstva Slovenskej republiky č. 544/2005 Z. z., ktorou sa vykonávajú niektoré ustanovenia zákona č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, v znení zákona č. 8/2005 Z. z.
	MS SR pristúpilo k vypracovaniu návrhu citovanej vyhlášky na základe hodnotenia činnosti Centra právnej pomoci. Na základe kontaktu so žiadateľmi a praktických skúseností s používaním dovtedajšieho formulára žiadosti o poskytnutie právnej pomoci bolo potrebné vydať nový formulár žiadosti o právnu pomoc, nakoľko niektoré časti formulára žiadosti boli pre žiadateľov málo zrozumiteľné (najmä z pohľadu starších ľudí), čo následne vplývalo na kvalitu informácií, ktoré malo Centrum právnej pomoci  po doručení predmetnej žiadosti k dispozícii. Prijatie citovanej vyhlášky je pozitívnym prínosom i pre starších ľudí uplatňujúcich nárok na právnu pomoc. 

10. V oblasti obrany

V NPOSĽ nie sú stanovené konkrétne úlohy pre Ministerstvo obrany SR (ďalej len „MO SR“), ktoré by malo pre sociálnu skupinu „starších ľudí, občanov SR“ garantovať. Avšak vzhľadom k tomu, že MO SR má v určitých oblastiach v svojej zábezpeke špecifickú skupinu starších ľudí, výsluhových dôchodcov, bývalých profesionálnych vojakov, primerane a v rozsahu svojich kompetencií sa podieľa na implementácii určitých  častí uvedeného programu. 

	V roku 2005 neboli zvýšené výsluhové dôchodky, invalidné výsluhové dôchodky, vdovské výsluhové dôchodky, vdovecké výsluhové dôchodky a sirotské výsluhové dôchodky podľa § 68 ods. 1 zákona č. 328/2002 Z. z. o sociálnom zabezpečené policajtov a vojakov a o zmene a doplnení niektorých zákonov v znení neskorších predpisov (ďalej len „zákon č. 328/2002 Z. z.“), pretože k tomu nenastal dôvod - bol zaznamenaný pokles priemerného služobného príjmu profesionálneho vojaka v roku 2004 oproti roku 2003. Poberateľom výsluhových dávok, patriacich do skupiny starších ľudí neboli však zvýšené dôchodky ani podľa ustanovenia § 68 ods. 3 a 4 zákona č. 328/2002 Z. z. MO SR  návrh osobitného zákona vypracovalo, návrh zákona bol zaradený do programu rokovania vlády, avšak minister obrany na rokovanie vlády návrh zákona nepredložil. 

	K 1. júlu 2006 boli zvýšené výsluhové dôchodky, invalidné výsluhové dôchodky, vdovské výsluhové dôchodky, vdovecké výsluhové dôchodky a sirotské výsluhové dôchodky ich poberateľom v súlade s § 68 ods. 1 zákona č. 328/2002 Z. z.
	V zmysle zákona č. 586/2006 Z. z. o zvýšení výsluhových dôchodkov zo sociálneho zabezpečenia policajtov a vojakov v roku 2006 s poukazom na ustanovenie § 68 ods. 3 a 4 zákona č. 328/2002 Z. z. s účinnosťou od 1. decembra 2006 boli zvýšené výsluhové dôchodky aj poberateľom patriacim do skupiny „starších ľudí“.
	V roku 2007 sa predpokladá  zvýšenie výsluhových dôchodkov ich poberateľom v súlade s § 68 ods. 1 zákona č. 328/2002 Z. z. Súčasne sa predpokladá zvýšenie výsluhových dôchodkov poberateľom patriacich do skupiny „starších ľudí“ v súlade s § 68 ods. 4 zákona č. 328/2002 Z. z. V uvedenom zmysle bude pripravený návrh zákona o zvýšení výsluhových dôchodkov zo sociálneho zabezpečenia policajtov a vojakov v roku 2007. 
Poberateľom výsluhových dávok, ktorí sú poistencami Spoločnej zdravotnej poisťovne, poskytuje MO SR zdravotnú starostlivosť a rehabilitačnú starostlivosť v zdravotníckych zariadeniach MO SR.
	Cestou Vojenského úradu sociálneho zabezpečenia je žiadateľom z tejto sociálnej skupiny zabezpečovaná a poskytovaná kúpeľná starostlivosť v kúpeľno-liečebných ústavoch, rehabilitačných ústavoch a iných kúpeľných ústavoch na základe návrhu ošetrujúceho lekára.
Záujemcom zo sociálnej skupiny „starších ľudí“ poberateľom výsluhových dávok je prostredníctvom Vojenského úradu sociálneho zabezpečenia poskytovaný za čiastočnú úhradu rekreačný pobyt vo forme rodinnej rekreácie alebo rekreácie pre dospelých v rekreačných zariadeniach MO SR. Čiastočná úhrada účastníka za rekreačný pobyt je vo výške polovice nákladov pre záujemcov vo veku nižšom ako je vek nároku na starobný dôchodok a jednej tretiny pre záujemcov, ktorí majú vek nároku na starobný dôchodok. Úhrady za zostávajúcu časť ceny rekreačného pobytu sú uhrádzané z osobitného účtu Ministerstva obrany SR.
	Členom Zväzu vojakov SR poberateľom výsluhových dávok je MO SR a Ozbrojenými silami SR poskytovaná možnosť vykonávať klubovú činnosť v posádkových  či útvarových klubových zariadeniach. V roku 2007 sa predpokladá uzatvorenie Dohody o spolupráci medzi MO SR a Zväzom vojakov SR, na základe ktorej budú vytvorené ďalšie podmienky pre klubovú činnosť poberateľom dôchodkov z výsluhového zabezpečenia poskytovaním priestorov, techniky, výstroje a potrebného zariadenia.
V akademickom roku 2005/2006 bola pri Akadémii ozbrojených síl generála M.R. Štefánika prvýkrát otvorená Univerzita tretieho veku, ktorej činnosť pokračuje aj akademickom roku 2006/2007 a 2007/2008.
Rezort MO SR podporuje rozvoj zamestnanosti starších ľudí v snahe efektívne zúročiť ich vzdelávanie, odbornú vedomosť, praktické a životné skúsenosti a znalosť rezortu. Ministerstvo obrany SR a Ozbrojené sily SR zamestnávajú týchto občanov, výsluhových dôchodcov a „civilných“ občanov, vo vekovej kategórii 55 rokov a viac ako štátnych zamestnancov a zamestnancov vo verejnom záujme v súlade príslušnými zákonmi bez obmedzenia veku.

11. V oblasti hospodárstva

	Ministerstvo hospodárstva SR (ďalej len „MH SR“) sa v rámci NPOSĽ podieľalo na tvorbe hospodárskej politiky a sociálno ekonomickom rozvoji jednotlivých regiónov.

►	Podporovať rozvoj zamestnanosti vytvorením podnikateľského prostredia, ktoré umožní jeho reálny rozvoj a vytvorenie podmienok pre ekonomické oživenie regiónov s najväčšou nezamestnanosťou. 

Úloha sa plní priebežne.  MH SR vytváralo vhodné prostredie a podmienky pre realizáciu komplexného programu ekonomických a štrukturálnych reforiem vrátane sociálnych reforiem. K plneniu programových cieľov rozvojovej politiky rešpektujúcej ohraničenia trvalo udržateľného  rozvoja prispelo najmä aktivitami, ako zlepšovanie podnikateľského prostredia, podporou projektov prioritne zameraných na rast konkurencieschopnosti priemyslu a služieb s využitím rozvoja domáceho potenciálu, podporou projektov prioritne zameraných na rozvoj cestovného ruchu, podporu malého a stredného podnikania, podporu významných investícií, priemyselných parkov a poskytovania investičných stimulov, podporu exportu a ochranu spotrebiteľov, rozvoj ľudských zdrojov vrátane odborného vzdelávania a prípravy na povolanie vo vzťahu k potrebám a požiadavkám trhu práce, zabezpečenie dokončenia procesu privatizácie a efektívneho hospodárenia s majetkom štátu, atď.
	
	Rezort hospodárstva prioritne podporoval najmä rozvoj automobilového priemyslu a komponentov pre automobilový priemysel, elektronický priemysel vrátane mikroelektroniky, presné strojárenstvo, gumárenský priemysel, priemysel stavebných látok, drevospracujúci a sklársky priemysel, vývoj a zavádzanie high-tech systémov. Významne sa tým prispelo k ukončovaniu štrukturálnych reforiem v SR a napĺňaniu cieľov rozvojovej časti revidovanej Lisabonskej stratégie a k zmene štruktúry slovenskej ekonomiky, k zvýšeniu jej konkurencieschopnosti a k udržaniu konjuktúry v jej vývoji 
	
	V súlade so zvyšovaním konkurencieschopnosti Slovensko tak ako iné členské krajiny EÚ svoje aktivity v roku 2005-2006 cielene zameralo na výrazné posilnenie konkurenčnej pozície a sily SR na spoločnom trhu EÚ.

►	Vytvárať vhodné podmienky pre zamestnávanie starších  ľudí.

	  Úloha sa plní priebežne. V pôsobnosti rezortu hospodárstva išlo doposiaľ o podporu zamestnávania ľudí aj v staršom veku. Programy „Poradenstvo a vzdelávanie pre malých a stredných podnikateľov“ a „Program pre vybrané skupiny záujemcov o podnikanie“ podporovali aj využívanie odborníkov z radov seniorov v poradenstve v oblasti malého a stredného podnikania. Tieto programy však v rokoch 2005-2006 neboli finančne podporované, a tým nebolo možné ani evidovať poradenstvo poskytované externými poradcami vo vyššej vekovej kategórii.

►	Realizovať bezbariérovú úpravu reštaurácii, hotelov a rekreačných zariadení.

	Úloha sa plní priebežne. V oblasti bezbariérovej úpravy reštaurácií, hotelov a rekreačných zariadení bol vypracovaný zoznam bezbariérových zariadení cestovného ruchu na Slovensku a publikovaný bol pod názvom „Slovensko bez bariér“.
 
►	Podporovať ochranu životného prostredia (ekologický odpad, ochrana ovzdušia a vody) ako organickej súčasti ochrany zdravého spôsobu života v spoločnosti týkajúcej sa všetkých vekových kategórii. 
	Úloha sa plní priebežne. K vytváraniu podmienok pre podporu ochrany životného prostredia, a tým aj zabezpečovania ochrany zdravia pre obyvateľov SR  vrátane starších občanov, prispieva i naďalej najmä zákon č. 127/1994 Z. z. o posudzovaní vplyvov na životné prostredie v znení neskorších predpisov, pri ktorom participuje aj rezort hospodárstva  prostredníctvom posudzovania činností spadajúcich do jeho pôsobnosti v zmysle príloh uvedeného zákona. Jeho novela je doplnená o strategické environmentálne hodnotenie. 

►	Vytvárať vhodné inštitúcie zamestnávajúce starších ľudí, ktorí svojou činnosťou, resp. poskytovaním informačných, poradenských a iných služieb efektívne ovplyvňujú rozvoj najmä malého a stredného podnikania.

	Úloha sa plní priebežne. Odborníci v staršom, dôchodkovom veku, sa využívajú hlavne v poradenstve v malom a strednom podnikaní, v právnom poradenstve v oblasti podnikania či vedenia podniku, riadenia ľudských zdrojov.
 
12. V oblasti pôdohospodárstva

Ministerstvo pôdohospodárstva (ďalej len „MP SR“) sa na plnení úloh stanovených v NPOSĽ podieľalo nasledovne: 

►	Rozšíriť publikovanie článkov týkajúcich sa problematiky správnej výživy starších občanov cestou príslušných rubrík dennej tlače, ako aj odborne orientovaných časopisov.

	Úloha sa plní priebežne. MP SR a Slovenský kódexový výbor pre potraviny vydávajú účelové periodikum „Trendy v potravinárstve“, ktorý prináša aktuálne informácie z oblasti potravinárskej legislatívy, najnovšie výsledky výskumných prác, informuje o poradenstve a o pripravovaných i uskutočnených kongresoch a seminároch na Slovensku i vo svete. 	

►	Agroinšitút Nitra bude i naďalej spolupracovať so Slovenskou poľnohospodárskou  univerzitou v Nitre pri organizačnom zabezpečení vzdelávania pre starších ľudí a aktualizovaní obsahového zameranie UTV.

Úloha sa plní priebežne.  Agroinštitút Nitra už niekoľko rokov spolupracuje s Univerzitou tretieho veku pri Slovenskej poľnohospodárskej univerzite v Nitre. Priebežne zverejňuje výzvy o organizovaní vzdelávacích aktivít vhodných pre starších ľudí. 

V oblasti výchovy, vzdelávania a propagácie pracovníci rezortných organizácií sa aktívne podieľali na realizácii vzdelávania v rámci Univerzity tretieho veku, ktorá je zriadená pri Slovenskej technickej univerzite v Bratislave. V prednáškach boli vybrané okruhy problematiky so zameraním na výživu organizmu v staršom veku, funkčné potraviny, optimalizáciu výživy, geneticky modifikované potraviny, prídavné látky v potravinách, ochrana spotrebiteľa a pod.
	
►	Usilovať sa o zabezpečenie dostatku kvalitných, hygienicky nezávadných potravín v súlade s odporúčanou normou výživových dávok pre starších ľudí.
Úloha sa plní priebežne. Medzi priority rezortu pôdohospodárstva patrí zabezpečenie dostatočnej ponuky potravinárskych výrobkov, ktoré umožňujú správnu výživu obyvateľstva vrátane starších ľudí. Potravinárska legislatíva, ktorej základom je zákon č. 152/1995 Z. z. o potravinách v znení neskorších predpisov, upravuje najmä podmienky výroby potravín, manipuláciu s nimi a ich uvádzanie do obehu v záujme podpory zdravia obyvateľov a ochrany spotrebiteľa vrátane starších ľudí.

Medzi ďalšie aktivity nad rámec úloh a priorít v oblasti pôdohospodárstva patria napríklad tieto aktivity:

Pri príležitosti poľnohospodárskeho a potravinárskeho veľtrhu Agrokomplex v Nitre v hodnotenom období boli odovzdané rezortné vyznamenania viacerým dlhoročným pracovníkom – dôchodcom. Na Svetovom dni potravín 16. októbra boli bývalí zamestnanci rezortu  pôdohospodárstva ocenení medailou FAO (Organizácia Spojených národov pre výživu a poľnohospodárstvo).

V roku 2006 v rámci „Dní sv. Huberta“ vo Svätom Antone boli medailou ministra pôdohospodárstva SR za zásluhy o rozvoj poľovníctva ocenení dvaja bývalí zamestnanci Lesov SR. Taktiež boli rezortným vyznamenaním ocenení starší zamestnanci a dôchodcovia LVÚ Zvolen, ktorí sa zaslúžili o rozvoj lesníckej vedy a výskumu na Slovensku.

Regionálne pracovisko pôdohospodárskej platobnej agentúry Bratislava v spolupráci s Jednotou dôchodcov na Slovensku a Regionálnou poľnohospodárskou a potravinárskou komorou Bratislava zorganizovalo 25. januára 2005 už 8. stretnutie dôchodcov a tak pokračovalo v dobrej tradícii. Na stretnutí bolo 120 účastníkov z prvovýroby, potravinárstva a štátnej správy. Účastníci boli oboznámení so situáciou v rezorte, zástupcov Jednoty dôchodcov na Slovensku informovali o zámeroch vlády týkajúcich sa tejto skupiny obyvateľstva. V diskusii účastníci zaviazali organizátorov pokračovať v tradícii stretnutí dôchodcov. Stretnutie uzatvoril kultúrny program. Rovnaké stretnutie sa uskutočnilo aj 8. februára 2007, kde bolo vyhodnotené obdobie roka 2006.

13. V oblasti životného prostredia

	Rezort Ministerstva životného prostredia Slovenskej republiky (ďalej len „MŽP SR“) realizuje zámery a ciele NPOSĽ  najmä prostredníctvom podriadených organizácií. V NPOSĽ boli MŽP SR dané tieto úlohy:
►	Rozširovať monitorovacie strediská kvality životného prostredia ako službu občanom, najmä starším ľuďom so zdravotnými ťažkosťami.
Úloha sa plní priebežne. Monitoring kvality ovzdušia vykonávaný Slovenským hydrometeorologickým ústavom v Bratislave (ďalej len „SHMÚ“) je svojou podstatou orientovaný ako služba verejnosti (permanentné informovanie verejnosti o kvalite ovzdušia je právne zakotvené v zákone č. 478/2002 Z. z. o ochrane ovzdušia a v Rámcovej smernici EÚ a jej dcérskych smerniciach, týkajúcich sa kvality ovzdušia). Na základe tejto služby sa venuje zvláštna pozornosť skupine starších ľudí a ľuďom so zdravotnými ťažkosťami, napr. pri informovaní v rámci smogových výstražných a varovných systémov.
	Kvalitu životného prostredia sleduje Štátny geologický ústav Dionýza Štúra (ďalej len „ŠGÚDŠ“) prostredníctvom čiastkového monitorovacieho systému geologických faktorov životného prostredia, ktorý je súčasťou celoplošného monitoringu životného prostredia SR. Výsledky monitoringu sú ročne spracovávané v záverečných správach a pre širokú verejnosť sú aktualizované prostredníctvom internetovej stránky www.gssr.sk.

►	Každoročne vypracovať a vydať správu o environmentálnej situácii v SR slúžiacu i pre starších ľudí. 
	
	Úloha sa plní. Slovenská agentúra životného prostredia (ďalej len „SAŽP“) vydáva každoročne „Správu o stave životného prostredia SR“, ktorá je k dispozícii v Strediskách environmentálnej výchovy SAŽP, v Regionálnych environmentálnych poradenských a informačných strediskách SAŽP, na MŽP SR, na internetovej stránke www.enviroportal.sk. Enviroportál spĺňa  požiadavky kladené na webové stránky aj pre handicapovaných ľudí.

	SHMÚ podľa požiadaviek legislatívny v oblasti ochrany ovzdušia každoročne vypracováva a vydáva správu „Hodnotenie kvality ovzdušia v aglomeráciách a zónach SR“  a ročenku „ Správa o kvalite ovzdušia a podiele jednotlivých zdrojov na jeho znečisťovaní v SR“: Monitorovacie aktivity a informačné služby SHMÚ sú s ohľadom na vydávanie periodických publikácií dokumentujúcich ich výstupy (Ročenky kvality a kvantity vôd, Vodohospodárske bilancie, a. i.) orientované aj na starších ľudí   a prostredníctvom okresných a krajských úradov sú dostupné širokej verejnosti.

	ŠGÚDŠ každoročne spracováva výročné správy, v ktorých okrem iných údajov predkladá aj správu o environmentálnej situácii v SR. Výročné správy sú zverejnené na internetovej stránke.

►	Rozširovať v rámci možností pre starších ľudí v zariadeniach v správe MŽP SR bezbariérové prístupy k exponátom, častiam parkov a v rámci prehliadok parkov vytvoriť skrátené náučné chodníky, trasy.
	
Úloha sa plní priebežne. Vyhláška MŽP SR č. 532/2002 o všeobecných technických požiadavkách na výstavbu a stavby využívané osobami s obmedzenou schopnosťou pohybu a orientácie, okrem iného obsahuje aj ustanovenie týkajúce sa prístupu na verejné plochy, do sadov a parkov. Podľa tejto vyhlášky sa postupuje pri obstarávaní, navrhovaní a schvaľovaní územnoplánovacej dokumentácie zóny a pri navrhovaní, umiestňovaní a povoľovaní stavieb. V zmysle tejto vyhlášky boli vykonané aktivity:

	Strediská environmentálnej výchovy SAŽP majú hlavné priestory umiestnené na prízemí, v Stredisku environmentálnej výchovy Drieňok Teplý Vrch sa ubytovací blok A upravoval  pre bezbariérový vstup. Náučné chodníky vybudované SAŽP (Regetovka, Banská Štiavnica, Banská Bystrica) sú vhodné aj pre starších ľudí, majú možnosť absolvovania skrátenej trasy.

	ZOO Bojnice v roku 2006 vybudovalo vo svojich priestoroch WC s bezbariérovým prístupom a bezbariérový vstup do vivária.

	Slovenské múzeum ochrany prírody a jaskyniarstva má vytvorený bezbariérový vstup do expozície Minerály, ktorý uľahčuje prístup nielen pre starších návštevníkov, ale aj pre osoby s obmedzenou schopnosťou pohybu a orientácie.

	Štátna ochrana prírody SR (ďalej len „ŠOP SR“) má viaceré objekty zo siete náučných chodníkov a lokalít vybudované a zrekonštruované tak, že na celej trase alebo jej časti majú charakter menšieho stupňa obtiažnosti a sú vhodné aj pre menej mobilných starších občanov.

	Slovenské banské múzeum v Banskej Štiavnici v rámci Národného programu ochrany starších ľudí v časovom horizonte do r. 2010 plánuje v rámci svojho plánu inovácií expozícií upraviť vstup a priestory expozície Baníctvo na Slovensku ako bezbariérové.

►	V zariadeniach pre starších ľudí (domovy dôchodcov, penzióny) ponúknuť aspoň raz ročne bezplatne vzdelávacie aktivity z oblasti, ktorá je náplňou pôsobenia zariadenia v správe MŽP SR, napr. príroda, živočíšna ríša, rastlinstvo. Ponuky zaradiť ako súčasť plánov činnosti týchto zariadení.

	Špecifickou aktivitou SHMÚ orientovanou na starších ľudí je spolupráca a podpora činnosti občianskeho združenia „Klub seniorov hydrometeorologickej služby“, ktorého členmi sú dôchodcovia hydrologickej a meteorologickej služby. Ich aktivity sú  zamerané aj na propagovanie potreby angažovania sa občanov (vrátane starších ľudí) v oblasti ochrany a tvorby životného prostredia.

	Videotéka filmov s tematikou životného prostredia z medzinárodného festivalu Envirofilm , ktorý každoročne organizuje SAŽP je bezplatne k dispozícii aj starším občanom. Pred konaním Envirofilmu sú pozvánky a programové letáky distribuované aj do domovov dôchodcov, vstup na všetky podujatia je voľný. 
	
ZOO Bojnice má starostlivosť o seniorov zahrnutú v každoročnom pláne činnosti, rozpracovanú v dokumente: „Stratégia výchovy a vzdelávania k ochrane prírody v ZOO Bojnice.“ Pri plnení úloh najčastejšie spolupracujú s klubom dôchodcov Bojnice. V roku 2005 organizovali osobitné podujatia pre seniorov. „50 rokov ZOO Bojnice“, „Predstavujeme Vám“, lektorské pôsobenie seniorov v projekte „Kradnutá radosť“, vystúpenie seniorského súboru na otvorení detskej zoo, „Zaujímavosti zo ZOO „Starý otec, stará mama, poďme do ZOO“.

	Správa slovenských jaskýň priebežne uskutočňuje prednášky v domovoch dôchodcov zamerané na problematiku jaskýň a poskytuje dôchodcom zľavy na vstupnom do sprístupnených jaskýň.

	Slovenské múzeum ochrany prírody a jaskyniarstva (ďalej len „múzeum“) poskytuje pre starších ľudí (dôchodcov) 50% zľavu na vstupnom pri návšteve výstav, expozícií a podujatí. Ucelený systém výchovy a vzdelávania v oblasti environmentálnej výchovy poskytuje formou špecializovaných výchovno-vzdelávacích  programov pre širokú verejnosť, ktorých sa pravidelne zúčastňujú aj starší občania mesta a blízkeho okolia. Osobitná pozornosť tejto skupine je venovaná osobným pozvaním určitému okruhu starších ľudí, ktorí pravidelne navštevujú podujatia múzea a o ktorých si múzeum vedie osobitnú databázu. V roku 2005 múzeum zrealizovalo 23 krátkodobých výstav, 12 eko a speleopodujatí (bezplatný vstup), ktoré si prezrela aj táto skupina návštevníkov. Prednášku pod názvom „Liečivá  moc rastlín“ spojenú s ochutnávkou rôznych bylinných čajov múzeum zrealizovalo v Klube dôchodcov v Palúdzke. V roku 2006 múzeum zrealizovalo 11 podujatí pod názvom eko a speleopodujatia: „Chránené vtáčie územia - nížiny“, „Stretnutie s medveďom“, „Živelné pohromy ako rizikové faktory v rozvoji tatranskej oblasti“, „Poznaj a chráň NATURA 2000“ a i. Na všetky tieto podujatia bol bezplatný vstup a zúčastnila sa ich aj skupina starších ľudí. Múzeum každoročne organizuje formou bezplatnej poradenskej služby pre verejnosť „Hubársku poradňu“, ktorej čestným predsedom je dôchodca. Od roku 2003 múzeum organizuje podujatia spojené s ukážkami tradičných remesiel pod názvom „Remeselnícke variácie jari“ a od roku 2001 „Remeselnícke variácie Vianoc – Advent“, na ktorých aktívne predvádzajú svoje remeselnícke zručnosti dôchodkyne zo spolku ŽIVENA zo Žiliny.

	ŠOP SR zrealizovalo pre starších ľudí v rokoch 2005-2006 49 bezplatných vzdelávacích akcií: exkurzia s odborným výkladom do oblasti Vršatca pre poslucháčov univerzity tretieho veku z Českej republiky, exkurzia a prednáška o NP Muránska planina v rámci Okresného zrazu turistov  - seniorov, ktoré zorganizovala Jednota dôchodcov na Slovensku (cca 250 účastníkov), exkurzia členov Klubu dôchodcov v Snine v rámci akcie „Poznávajme kraje svoje“ do územia NP Poloniny, ktorej súčasťou bola prednáška a premietanie filmov o NP Poloniny v Informačnom stredisku v Novej Sedlici a výstava inštalovaná pri príležitosti Európskeho dňa národných parkov v priestoroch Gemerskej knižnice v Rožňave.

	ŠOP SR každoročne spoluorganizuje s Klubom seniorov ochrany prírody Slovenska stretnutie seniorov slovenskej ochrany prírody. V roku 2005 sa uskutočnil v Skýcove XI. ročník, venovaný spomienke 10. výročia tragickej smrti bývalého riaditeľa Správy CHKO Štiavnické vrchy. XII. ročník, ktorý sa uskutočnil na území CHKO Poľana bol venovaný pamiatke bývalého pedagóga Lesníckej fakulty TU vo Zvolene, z príležitosti nedožitého 80. výročia jeho narodenia. Stretnutia sa zúčastnilo 45 seniorov. Napriek tomu, že mnohé domovy dôchodcov a penzióny o ponúkané podujatia neprejavili záujem, ŠOP SR bude aj v budúcnosti v aktivitách zameraných na predmetnú vekovú skupiny pokračovať.   

14. V oblasti zahraničných vzťahov

	Ministerstvu zahraničných vecí SR (ďalej len „MZV SR“) neboli dané v NPOSĽ žiadne úlohy. MZV SR prostredníctvom Stálej misie OSN v New Yorku, agendy Komisie pre sociálny rozvoj a  III. Výboru Valného zhromaždenia OSN  zabezpečuje aktuálne výstupy a informácie pre vecne príslušné orgány ústrednej štátnej správy  ako podklad pre realizáciu vládnej politiky vo vzťahu k starším. 
V kontexte  Medzinárodného akčného plánu o starnutí z  r. 2002 a Politickej deklarácie prijatej na II. Svetovom kongrese o starnutí (Madrid, apríl 2002) zabezpečuje  MZV SR podklady k realizácii vládnej politiky k starším občanom v zmysle princípov OSN o nezávislosti, zúčastnenosti, starostlivosti, sebarealizácie a dôstojnosti pre starších ľudí.
	 
V rámci 61. VZ OSN SR podporila rezolúciu o „Následných aktivitách II. svetového kongresu o starnutí a potrebe aktívnejšej realizácie priorít Madridského akčného plánu (MAP) s akcentom na otázky  starších ľudí v kontexte rozvoja, dôležitosti medzinárodného výskumu o starnutí a zvyšovania primárnej zodpovednosti národných vlád za podporu, poskytovanie a garantovanie prístupu k základným sociálnym službám.

Rezolúcie prijímané na pôde VZ OSN a Komisie pre sociálny rozvoj  (CSocD) de facto potvrdzujú plnenie MAP a aktualizujú modality jeho plnenia. Vzhľadom na blížiace sa 5. výročie prijatia MAP predloží generálny tajomník OSN v zmysle rezolúcie VZ OSN 61/142 a rezolúcie CSocD č. 45/1 implementačnú správu, ktorá by mala byť prezentovaná na 62. VZ OSN a následne by  sa ňou malo podrobne zaoberať 46. zasadnutie CSocD vo februári 2008.

15. V oblasti informačných systémov

	Štatistický úrad SR (ďalej len „ŠÚ SR“) sa podieľa na realizácii NPOSĽ štatistickými zisťovaniami a spracovávaním materiálov, publikácií a analýz poskytujúcich informácie o starších ľuďoch. Štatistické údaje sa spracúvajú hlavne o týchto ukazovateľoch:

►	Údaje zo štatistických zisťovaní v zariadeniach sociálnych služieb získavaných podľa harmonogramu zisťovaní.

Úloha sa plní priebežne. V roku 2005 a 2006 boli vykonané štatistické zisťovania o zariadeniach sociálnych služieb, v rámci ktorých boli sledované zariadenia pre starších ľudí. Výsledky zisťovania sa publikujú v samostatných publikáciách Zariadenia sociálnych služieb. 

►	Z demografickej štatistiky údaje o počte staršieho obyvateľstva podľa veku a v požadovanom územnom členení.

	Úloha sa plní priebežne.  Boli spracované a publikované materiály týkajúce sa vekového zloženia obyvateľstva za SR, kraje a okresy podľa pohlavia a vekových skupín.

	ŠÚ SR poskytoval údaje o vývoji obyvateľstva v poproduktívnom veku z prognózy vývoja obyvateľstva podľa krajov SR do roku 2025. Pre potreby sociálnej poisťovne a zdravotných poisťovní boli spracované výpočty nádeje na dožitie, tzv. strednej dĺžky života a užívateľom boli poskytované aj ďalšie informácie týkajúce sa kategórie obyvateľov v starších vekových skupinách. 

	Štatistické údaje vydané v roku 2005 a 2006 sú publikované v množstve publikácií v týchto publikáciách - „Štatistická ročenka SR 2004“,2005 „Vývoj obyvateľstva v SR“ v roku 2004,2005. Úmrtnostné tabuľky za SR v roku 2004 a 2005, Vekové zloženie obyvateľstva za kraje, okresy SR v roku 2004,2005, Stav a pohyb obyvateľstva SR v roku 2004,2005, Prognóza vývoja obyvateľstva za kraje SR do roku 2025, Prognóza vývoja cenzových domácností za SR a kraje do roku 2025. 

►	Údaje o počte dôchodcov a nákladoch na dôchodky v členení podľa druhu, získavané podľa harmonogramu zisťovaní.

	Úloha sa plní priebežne. Údaje o počte dôchodcov, počte vyplatených dôchodkov a výdavkoch na dôchodkové dávky boli štvrťročne publikované v „Správe o základných vývojových tendenciách v hospodárstve SR“ pre vládu SR a v publikácii „Vybrané ukazovatele vývoja v regionálnych porovnaniach v SR“.

►	Údaje o vyplatených dávkach nemocenského poistenia dôchodkového poistenia a vyplatených štátnych dávkach podľa harmonogramu zisťovaní.

	Úloha sa plní priebežne. Tieto údaje boli štvrťročne publikované v Správe o základných vývojových tendenciách v hospodárstve SR pre vládu SR a publikácii Vybrané ukazovatele vývoja v regionálnych porovnaniach v SR v členní za SR, kraje, okresy.

►	Informácie o zamestnanosti a nezamestnanosti starších občanov z výberových zisťovaní pracovných síl štvrťročne.

	Úloha sa plní priebežne. V oblasti zamestnanosti a nezamestnanosti boli MPSVR SR pravidelne štvrťročne poskytované údaje z výberových zisťovaní pracovných síl v SR, ktoré obsahovali aj informácie o počtoch a štruktúre pracujúcich a nezamestnaných osôb, triedené podľa pohlavia a veku. Tieto informácie sú obsiahnuté v publikácii Výsledky výberového zisťovania pracovných síl. 

►	V rámci štatistiky rodinných účtov údaje o štruktúre príjmov a výdavkov domácností starších občanov (dôchodcov). 

	Úloha sa plní priebežne. V roku 2005 – 2006 sa v štatistike rodinných účtov zverejňovali štvrťročne údaje o štruktúre peňažných príjmov a výdavkov domácností SR. Jednou z vyčlenených skupín domácností sú aj domácnosti dôchodcov. V rámci uvedenej problematiky boli za rok 2005 vydané rôzne publikácie. 

 16. Sociálna poisťovňa

	Jednotlivé zásady a princípy NPOSĽ v oblasti sociálneho zabezpečenia realizovala Sociálna poisťovňa v rámci reformy dôchodkového systému samotnou aplikáciou zákona o sociálnom poistení, ale taktiež aj úlohami a plnením povinností, ktoré jej vyplynuli v súvislosti s realizáciou starobného dôchodkového sporenia podľa zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (ďalej len zákon o starobnom dôchodkovom sporení“).
	Roky 2005 a 2006 možno charakterizovať ako roky systémových riešení niektorých negatívnych dôsledkov prechodu na nový dôchodkový systém.
	Aj keď novým dôchodkovým systémom boli odstránené mnohé nedostatky a deformácie predchádzajúcej právnej úpravy, a prechod zo solidárneho systému na systém zásluhový bol postupný, a tiež samotný zákon o sociálnom poistení obsahoval určité prvky zabraňujúce okamžitému prepadu nízkopríjmových poistencov, ktorý by nastal v prípade uplatňovania princípu zásluhovosti v plnej miere, aj tak v duchu zásady uplatňovanej v právnej praxi, že nárok na dávku sa posudzuje podľa predpisov platných v čase vzniku udalosti, došlo k vytvoreniu dvoch skupín poberateľov dôchodkov. Na jednej strane tí, ktorí požiadali o dôchodok pred 1. januárom 2004, t. j. za účinnosti predchádzajúcej právnej úpravy, tzv. starodôchodcovia a tí, ktorým boli dôchodky priznané podľa zákona o sociálnom poistení, tzv. novodôchodcovia.
	V záujme odstránenia negatívnych dôsledkov prechodu na nový dôchodkový systém a zmiernenia rozdielov medzi starodôchodcami a novodôchodcami boli prijaté viaceré legislatívne úpravy.
S účinnosťou od 1. januára 2005 zákonom č. 721/2004 Z. z., ktorým sa novelizoval zákon o sociálnom poistení sa umožňuje priznať starobné dôchodky podľa tohto zákona poistencom, ktorí dovŕšili dôchodkový vek pred 1. januárom 2004, avšak nesplnili ostatné podmienky nároku na starobný dôchodok, a to dňom dovŕšenia 62 rokov veku a získaním desiatich rokov dôchodkového poistenia; umožňuje sa tiež aj priznanie dôchodkových dávok, na ktoré nevznikol nárok podľa právnych predpisov účinných pred 1. januárom 2004 z dôvodu nesplnenia podmienky trvalého pobytu na území Slovenskej republiky. 
V roku 2005 sa pristúpilo k valorizácii dôchodkových dávok s úmyslom poskytnúť vyššie zvýšenie k nižším dôchodkovým dávkam a nižšie zvýšenie k vyšším dôchodkovým dávkam za účelom zníženia rozdielov v sumách vyplácaných dôchodkových dávok. Zvýšenie bolo realizovaná na základe zákona č. 244/2005 Z. z.. 
S účinnosťou od 1. júla 2005 boli novelizované viaceré ustanovenia zákona o sociálnom poistení s cieľom zmierniť dopady uplatňovania princípu zásluhovosti na nízkopríjmové skupiny poistencov. 
Ochranný mechanizmus nízkopríjmových skupín poistencov spočíval v predĺžení obdobia, v ktorom dochádza k percentuálnemu zvýšeniu priemerného osobného mzdového bodu, ktorý nedosahuje hodnotu 1, až do roku 2014 a v rozšírení rozhodujúceho obdobia na zistenie priemerného osobného mzdového bodu až do roku 1984. 
S účinnosťou od 1. augusta 2006 boli do zákona o sociálnom poistení prijaté ďalšie rozsiahle zmeny týkajúce sa hlavne starších poistencov, a to hodnotenie náhradných dôb ako obdobia dôchodkového poistenia aj bez získania jedného roka zamestnania, stanovenie hodnoty osobného mzdového bodu za obdobie materskej dovolenky v hodnote 0,6, t. j. vo vyššej hodnote, ako za iné náhradné doby, dobu štúdia a dobu výkonu civilnej služby, zjednotenie spôsobu výpočtu sumy zvýšenia starobného dôchodku za obdobie dôchodkového poistenia získané po vzniku nároku na starobný dôchodok, ktorého suma bola určená podľa právnych predpisov účinných pred 1. januárom 2004, s právnou úpravou zvyšovania starobných dôchodkov za obdobie dôchodkového poistenia po vzniku nároku na starobný dôchodok, ktorých suma je určená podľa zákona o sociálnom poistení v znení neskorších predpisov, zrušenie obmedzenia sumy starobného dôchodku najvyššími výmerami a jej uvoľnenie od splátky za mesiac august 2006 v sume, v akej by starobný dôchodok patril k tomuto dňu bez obmedzenia najvyššími výmerami, prepočítanie súm starobných dôchodkov vypočítaných z upraveného priemerného mesačného zárobku 4 067 Sk od splátky za mesiac august 2006, a to bez prihliadnutia na obmedzenia najvyššími výmerami, uvoľnenie výplaty, resp. zvýšenie sumy vdovského dôchodku, vdoveckého dôchodku, ktorých výplata bola zastavená, resp. znížená z dôvodu presiahnutia najvyššej výmery stanovenej predpismi o sociálnom zabezpečení účinnými pred 1. januárom 2004, zvýšenie sumy starobného dôchodku o príplatok, resp. o časť sumy príplatku k starobnému dôchodku, ktorý bol priznaný v rámci súdnej rehabilitácie a mimosúdnej rehabilitácie, ktorý sa nevyplácal, resp. vyplácal v zníženej sume z dôvodu presiahnutia najvyššej výmery, vznik nároku na vdovecký dôchodok skupine vdovcov, ktorí ovdoveli pred 1. januárom 2004, ak sú splnené zákonom stanovené podmienky nároku na tento dôchodok.
V roku 2006 sa zvyšovanie dôchodkových dávok už uskutočnilo v zmysle zákona o sociálnom poistení v znení neskorších predpisov. Percento zvýšenia dôchodkových dávok v roku 2006 bolo ustanovené na 5,95 %. 
Opatrením v prospech starších ľudí bolo aj prijatie zákona č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov a nariadenia vlády Slovenskej republiky č. 603/2006 Z. z. o sumách vianočného príspevku v roku 2006. V roku 2006 bol vianočný príspevok poskytnutý 986 211 poberateľom dôchodku v celkovej sume 1,625 mil. 

17. Úrad pre verejné obstarávanie
	
Úrad pre verejné obstarávanie (ďalej len „úrad“) v rámci realizácie personálnej politiky uplatňuje princíp rovnoprávnosti a vytvára dôstojné podmienky pre všetkých svojich zamestnancov. Vekový priemer zamestnancov je 42 rokov, pričom z celkového počtu zamestnancov 103 je 59 zamestnancov vo veku medzi 41 až 65 rokov.

	V zamestnaneckých vzťahoch úrad uplatňuje princíp rovnakého zaobchádzania so všetkými zamestnancami.

18. Správa štátnych hmotných rezerv Slovenskej republiky
	
Správa štátnych hmotných rezerv Slovenskej republiky realizuje starostlivosť o starších ľudí v podmienkach rezortu a prispieva k udržaniu ich životnej úrovne nasledovne:

- v prípade záujmu využívanie pružnej pracovnej doby, 
- v prípade záujmu prispievanie na doplnkové sporenie 2% z hrubej mzdy zo strany zamestnávateľa,
- v prípade záujmu prehlbovanie si vzdelávania v oblasti v ktorej pracujú (informačné technológie, jazykové kurzy).

19. Realizácia zásad a princípov NPOSĽ v pôsobnosti samosprávnych krajov

Banskobystrický samosprávny kraj

Banskobystrický samosprávny kraj (ďalej len „BBSK“) má schválenú Koncepciu rozvoja sociálnych služieb v regióne BBSK (potreby a perspektívy v období 2005 – 2010), ktorá vychádza z analýzy sociálnych služieb v regióne, s prihliadnutím na súčasné kapacity a na dopyt po jednotlivých službách. 

BBSK je zriaďovateľom 55 zariadení sociálnych služieb, v rámci ktorých poskytuje sociálnu pomoc viac ako 3 500 klientom. Zo zariadení sociálnych služieb sú najviac zastúpené domovy dôchodcov  a domovy sociálnych služieb určené pre seniorov a ľudí s mentálnym, duševným a telesným postihnutím s kapacitou viac ako 2 100 miest. Okrem týchto zariadení BBSK v roku 2005 a 2006 finančne podporoval ďalších 80 sociálnych služieb, ktoré poskytujú subjekty mimo zriaďovateľskej pôsobnosti BBSK na jeho území pre občanov banskobystrického regiónu v rozsahu cca. 1 800 klientov. V rámci BBSK sa poskytuje sociálna pomoc 5 400 sociálne a zdravotne znevýhodneným občanom. 
		
	Nosným rozvojovým a kreačným procesom Koncepcie rozvoja sociálnych služieb je transformácia zariadení sociálnych služieb, ako aj celého systému poskytovania sociálnych služieb. Transformácii predchádzalo vykonanie monitoringov v zariadeniach sociálnych služieb s cieľom zmapovať východiskový stav súčasnej kvality poskytovania sociálnych služieb v jednotlivých zariadeniach sociálnych služieb v zriaďovateľskej pôsobnosti BBSK, ako aj v pôsobnosti ostatných zriaďovateľských subjektov v regióne.	

V rámci projektu Reštrukturalizácia infraštruktúry existujúcich zariadení sociálnych služieb sa v I. etape realizovala rekonštrukcia infraštruktúry v 3 zariadeniach sociálnych služieb (DSS Lazovná v Banskej Bystrici, ktorá sa presťahovala do zrenovovaných objektov na Dolnej Striebornej ulici, DSS Symbia vo Zvolene a DSS Doména v Žiari nad Hronom). Uvažuje sa o realizácii aj druhej etapy projektu.

Z Európskeho sociálneho fondu – FSR boli poskytnuté Krízovému stredisku AMORET v Lučenci prostriedky na vzdelávacie aktivity a na rekonštrukciu zariadenia sociálnych služieb.

V rámci Eurofondov Operačný program – základná infraštruktúra bol zrealizovaný projekt Rekonštrukcia a prístavba Domova sociálnych služieb Kotva v Brezne a rekonštrukcia podkrovia v DSS Drábsko. Projekty ďalších 4 zariadení sú schválené a v súčasnosti sú uložené v zásobníku projektov na MVRR SR z dôvodu nedostatku finančných zdrojov.

Realizácia transformácie Domova sociálnych služieb Veľké Pole na neziskovú organizáciu bolo zrealizované v júli ako pilotný projekt.

Procesy reštrukturalizácie infraštruktúry zariadení smerujúce k humanizácii a estetizácii životného prostredia klientov bolo vykonané v týchto zariadeniach - DSS Čeláre Kirť, DD a DSS Bukovec Sebedín-Bečov, DD a DSS Hronec, DD a DSS Ambra Lučenec, DD a DSS Jilemnického ul. Banská Bystrica, Útulok Žiar nad Hronom, DD a DSS Kremnica, DD a DSS Terany, DD a DSS Tisovec, DSS Libertas Lučenec, DSS Symbia Zvolen a DSS Doména Žiar nad Hronom.

Reštrukturalizácia existujúcich zariadení založená na zmene a zavádzaní nových progresívnych foriem sociálnych služieb bola vykonaná v Domove Márie Banská Štiavnica a DSS Kotva Brezno.

Bratislavský samosprávny kraj

Bratislavský samosprávny kraj (ďalej len „BASK“) sa zapája do realizácie NPOSĽ, ktorý predstavuje konkrétnu prezentáciu vládnucej politiky vo vzťahu k starším ľuďom s cieľom udržať ich sebestačnosť, sociálnu participáciu, integráciu a autonómiu. Participácia BASK pri realizácii NPOSĽ je prezentovaná vo viacerých oblastiach. 

Do pôsobnosti BASK prešlo 15 Domovov sociálnych služieb pre deti a dospelých, z toho 3 Domovy dôchodcov. BASK má v zriaďovateľskej pôsobnosti 16 zariadení sociálnych služieb s právnou subjektivitou, z toho 3 domovy dôchodcov a penzióny pre dôchodcov, 4 domovy sociálnych služieb pre dospelých. BASK sa  stal najväčším poskytovateľom sociálnych služieb  s najväčším počtom zariadení.

BASK eviduje v registri 86 subjektov poskytujúce sociálne služby, sociálne poradenstvo, vykonávajúce sociálnu prevenciu a sociálno právnu ochranu. 

BASK vo všetkých zariadeniach sociálnych služieb zabezpečuje sociálnu starostlivosť starším občanom na vysokej profesionálnej a kvalitatívnej úrovni, čo sa prejavuje aj na spokojnosti občanov. Pri práci so seniormi sa zamestnanci zameriavali nielen na zabezpečenie základných životných potrieb občanov, ale aj na to, aby sa obyvatelia cítili nezávislí, aby mali pocit zúčastnenosti na dianí v zariadeniach sociálnych služieb, čo sa prejavilo hlavne tým, že si občania zvolili svojich zástupcov pri riešení niektorých vyskytujúcich sa problémov, ktorí komunikujú s vedením zariadenia. Sociálna starostlivosť je zameraná tiež na poradenstvo, záujmovú, kultúrnu činnosť, rehabilitačnú činnosť. V každom zariadení je vytvorený priestor na relaxáciu a aktívny oddych, kde sú k dispozícii  rehabilitační pracovníci. Dôraz sa kladie aj na sebarealizáciu a dôstojnosť občanov. 

BASK realizuje niektoré projekty týkajúce sa transformácie zariadení sociálnych služieb s dôrazom na budovanie infraštruktúry domovov sociálnych služieb. Realizujú sa veľké rekonštrukcie a údržba na odstránenie roky pretrvávajúcich havarijných stavov domovov sociálnych služieb s cieľom zlepšiť podmienky pre klientov a zamestnancov. 

Všetky zariadenia  sociálnych služieb, ktoré sú v zriaďovateľskej pôsobnosti BASK a v ktorých sa poskytuje starostlivosť občanom odkázaným na túto formu pomoci, prechádzajú v súčasnosti monitorovacím obdobím aby sa zistila ich skutočná využiteľnosť a opodstatnenosť. Na základe zisteného stavu budú navrhnuté v súlade s koncepciou rozvoja sociálnych služieb BASK také transformačné  kroky, ktoré sa budú realizovať iba na základe dopytu sociálnych služieb v BASK.

 	BASK zabezpečuje v tomto období pasportizáciu ZSS za účelom zanalyzovania súčasného stavu priestorov  v ktorých sú zariadenia situované, aby sa mohli vykonať včasné a čo najefektívnejšie opatrenia vedúce k zlepšeniu podmienok klientov so snahou nielen o rozšírenie kapacitných možností zariadení sociálnych služieb ale najmä o ich skvalitnenie a vytvorenie vhodných podmienok pre poskytovanie sociálnych služieb klientom.

Košický samosprávny kraj

V Košickom samosprávnom kraji (ďalej len „KSK“) sa sociálne služby seniorom poskytujú v zariadeniach sociálnych služieb v zriaďovateľskej pôsobnosti obcí, miest, samosprávneho kraja a prostredníctvom neziskových organizácií. Služby sú poskytované v 19 Zariadeniach opatrovateľskej služby s kapacitou 662 miest, 19 Domovoch dôchodcov a domovoch sociálnych služieb s kapacitou 2 022  miest. Opatrovateľská služba sa poskytuje v domácom prostredí 12 neštátnymi subjektami a spoločné stravovanie 5 subjektami. V roku 2006 pribudlo 6 nových neštátnych zariadení  pre seniorov, čím sa zvýšila kapacita o 132 miest.     
 	
KSK má vypracovanú koncepciu  rozvoja sociálnych služieb na roky 2006 – 2013, v ktorej sú stanovené konkrétne ciele, priority, opatrenia a aktivity na obdobie rokov 2007-2013. Koncepcia rozvoja sociálnych služieb obsahuje strategickú časť (stratégiu rozvoja sociálnych služieb a stratégiu financovania) a realizačnú časť (akčný plán realizácie koncepčných zámerov)

KSK začal v máji proces spracovania Stratégii rozvoja zariadení sociálnych služieb na roky 2007-2013. Za účelom zvyšovania kvality sociálnych služieb sa zrealizovalo vzdelávanie riaditeľov zariadení sociálnych služieb cez projekt „Celoživotné vzdelávanie zamestnancov samospráv v KSK“ v oblasti manažérskych zručností a strategického plánovania. V súvislosti s napĺňaním Koncepcie a zvyšovaním vzdelanostnej úrovne pracovníkov v sociálnej oblasti bol napísaný a podaný na MPSVR SR projekt „KVAlita pre sociálne zariadenia v KSK – KVApka“

Pre zlepšenie kvality života seniorov v zariadeniach soc. služieb boli v roku 2006 zrealizované investičné akcie rôzneho rozsahu v týchto zariadeniach - DD a DSS Rožňava, DD a DSS Strážske a v DD a DSS Skladná Košice.
                  
Mesto Košice zo svojho bytového fondu vyčlenilo 686 bytov, tzv. malometrážnych bytov, pre občanov mesta, ktorí dosiahli dôchodkový vek, spodná hranica je 55 rokov.

V rámci ďalšieho rozvoja sociálnych služieb pre seniorov má veľký význam rozvoj terénnej opatrovateľskej služby, ktorá je zameraná na konkrétne potreby klientov, je poskytovaná v domácom prostredí, nevytrháva občanov z ich prirodzeného prostredia a umožňuje aj väčšiu spoluprácu s rodinou a kontakt s komunitou. V kombinácii so zariadeniami opatrovateľskej služby alebo s prechodnými pobytmi v domovoch dôchodcov môže výrazne prispieť ku kvalitnému prežitiu života seniorov.

Prioritou KSK je rozvoj sociálnych služieb zvyšovaním kvality existujúcich sociálnych služieb a rozširovaním už existujúcich sociálnych služieb. 

Nitriansky samosprávny kraj

Nitriansky samosprávny kraj (ďalej len „NSK“) poskytuje sociálne služby v 29 Zariadeniach sociálnych služieb, ktoré sú v jeho zriaďovateľskej pôsobnosti. Pre starších ľudí sa poskytuje sociálna starostlivosť v domovoch dôchodcov, domovoch penziónoch pre dôchodcov a domovoch sociálnych služieb, kde je umiestnených 3295 klientov. 

V závislosti od typu zariadenia sú v ZSS v zriaďovateľskej pôsobnosti NSK vytvorené rehabilitačné oddelenia, kde okrem základnej lekárskej starostlivosti poskytujú odbornú starostlivosť aj rehabilitačné sestry. Vo väčšine zariadení  sa zabezpečuje  očkovanie proti chrípkovým ochoreniam, organizujú sa odborné prednášky a besedy o zdraví, v spolupráci s lekármi a odborným zdravotným personálom.       

Neverejní poskytovatelia sociálnych služieb sa podieľajú na poskytovaní starostlivosti v 9 domovoch sociálnych služieb pre dospelých s rôznym stupňom postihnutia s kapacitou 435 miest, v 8 domovoch sociálnych služieb pre deti s kapacitou 97 miest, v 9 domovoch dôchodcov s kapacitou 1398 miest, v 4 rehabilitačných strediskách s kapacitou 93 miest, v 2 detských domovoch s kapacitou 41 miest, v 5 resocializačných strediskách s kapacitou 88 miest, v 3 krízových strediskách s kapacitou 72 miest a v 4 útulkoch s kapacitou 108 miest. 

NSK registruje spolu 22 neštátnych subjektov, ktoré poskytujú opatrovateľskú službu pre 754 klientov, 3 subjekty poskytujúce terénnu opatrovateľskú službu pre 40 klientov denne, 8 organizácií spoločného stravovania pre 728 klientov, 4 jedálne, ktoré poskytujú stravovanie pre 362 klientov a 2 strediská osobnej hygieny pre 32 klientov. 

V domovoch dôchodcov sa organizujú prednášky týkajúce sa zdravej výživy, obezity, vysokého krvného tlaku a podobne. V spoločenskej a kultúrnej oblasti uskutočňujú domovy dôchodcov pre svojich klientov návštevy divadelných predstavení, kultúrnych pamiatok, celodenné výlety za prírodnými krásami, organizujú tanečné zábavy, posedenia pri hudbe a vystúpenia hudobných skupín. Obyvatelia domovov dôchodcov sa taktiež venujú aj ručným prácam.  	

ZSS zriaďujú keramikárske dielne a v závislosti od zdravotného stavu obyvateľov a podmienok konkrétneho zariadenia sa klienti venujú vyšívaniu, pleteniu košíkov, maľovaniu, prácam v záhrade a inej záujmovej činnosti v rámci ergoterapie. Podľa záujmu klientov sa poskytuje aj duchovné poradenstvo, ktoré vykonávajú kňazi. Domovy dôchodcov sú vybavené knižnicami. 

Prešovský samosprávny kraj
	
Prešovský samosprávny kraj (ďalej len PSK) sa od roku 2003 v súlade s prioritami a modernými trendmi v poskytovaní sociálnych služieb v krajinách Európskej únie zameriaval predovšetkým na zvyšovanie kvality poskytovaných služieb. Problematika seniorov bola v období rokov 2005 – 2006 jednou z priorít PSK. 

Za hlavné princípy v poskytovaní starostlivosti o klientov, teda aj o seniorov, PSK aj v tomto období považoval pluralitu subjektov sociálnej pomoci, vytvorenie optimálnej siete zariadení sociálnych služieb, komplexné poznanie klienta a podporu jeho samostatnosti, integráciu klienta, profesionalizáciu v Zariadeniach sociálnych služieb, poskytovanie starostlivosti s prihliadnutím na dodržiavanie ľudských práv a dôstojnosti klienta a poskytovanie sociálnych služieb v prirodzenom prostredí.
 
	V súčasnosti sociálnej služby v PSK poskytujú zariadenia sociálnych služieb v zriaďovateľskej pôsobnosti obcí, miest, samosprávneho kraja,  právnické osoby a fyzické osoby. Model života starších občanov v regióne PSK uprednostňuje život v rodine, v domácom prostredí. Seniori majú záujem o poskytovanie sociálnej služby spravidla v prípade značného zhoršenia zdravotného stavu. 

Aj napriek postupnému starnutiu a zhoršovaniu zdravotného stavu seniorov, sa poskytovatelia	 usilujú o motiváciu a vzbudenie záujmu seniorov o rozvoj svojej osobnosti, udržanie maximálnej možnej samostatnosti, spoločensko-kultúrny život, realizáciu nenáročných pracovných činností, účasti na výletoch, rehabilitácii či najrozličnejších formách voľnočasových aktivít. Seniori v zariadeniach sociálnych služieb spolupracujú so seniormi z klubov dôchodcov, získavajú počítačové zručnosti, učia sa pracovať s internetom a pod. V záujme preferovania zdravého životného štýlu sa poskytovatelia služieb orientujú na  realizáciu Programu ozdravenia výživy obyvateľstva SR.
	 	
	V rokoch 2005 - 2006 PSK zabezpečil zlepšenie materiálnych podmienok pre život klientov hlavne v týchto zariadeniach sociálnych služieb - DD a DSS Tovarné, DD a DSS Humenné, DD a DSS Svidník, DD a DSS St. Ľubovňa, DD a DSS Nová Sedlica, DD a DSS Spišská St. Ves a  DD a DSS Medzilaborce.

Trenčiansky samosprávny kraj

Zásady a princípy obsiahnuté v NPOSĽ sú v pôsobnosti Trenčianskeho samosprávneho kraja (ďalej len „TSK“) plnené predovšetkým v oblasti sociálnych služieb. TSK prevzal do svojej zriaďovateľskej pôsobnosti 24 zariadení, z toho 13 zariadení typu domov dôchodcov – domov sociálnych služieb, ktoré boli určené pre poskytovanie sociálnych služieb občanom v dôchodkovom veku. Neskôr TSK prevzal pôsobnosť k ďalším 4 zariadeniam typu domov dôchodcov, ktoré boli účelovo zriadené ako domov dôchodcov – domov sociálnych služieb.

Zastupiteľstvo TSK schválilo Koncepciu sociálnych služieb, sociálnej prevencie a sociálneho poradenstva. Bol spracovaný prehľad kapacít postelí v jednotlivých okresoch a priemerný počet postelí na 1000 obyvateľov v poproduktívnom veku. Koncepcia rozvoja sociálnych služieb je rozpracovaná do troch rovín:

-     skvalitňovanie života v existujúcich zariadeniach zriadených TSK,
-	financovania služieb z príjmov TSK,
-	rozširovania ponuky služieb.

Z dôvodu potreby riešiť nevyhovujúce podmienky v zariadeniach sociálnych služieb boli v rokoch 2005 – 2006 realizované úpravy a rekonštrukcie v týchto zariadeniach sociálnych služieb - v DD – DSS Dubnica nad Váhom, v DD – DSS Považská Bystrica. 

TSK sa uchádzal sa o prostriedky Európskej únie a boli schválené a spracované projekty rekonštrukcie priestorov, zateplenia fasád v rámci Operačného programu, Základná infraštruktúra 3.1.3. TSK bol úspešný v piatich projektoch, z toho tri sú pre zariadenia typu DD – DSS: v DD – DSS Myjava, v DD – DSS Dubnica nad Váhom  a v CSS Trenčín Juh.
Vzhľadom k tomu, že DD-DSS Beckov, s kapacitou 25 obyvateľov, je v najstaršom a už nevyhovujúcom objekte v TSK a ďalšie rekonštrukcie sú nerentabilné, bude ukončená prevádzka tohto zariadenia. V roku 2005 – 2006 bol zrekonštruovaný objekt, v ktorom bolo zriadené Centrum sociálnych služieb v Novom Meste nad Váhom s kapacitou 55 miest pre dôchodcov  - celoročný pobyt a 20 miest pre mentálne postihnutých občanov – denný pobyt.  Prevádzka tohto zariadenia sa začala od 1. januára 2007. 
	V zariadeniach sociálnych služieb bol zvýšený počet odborných a pomocných zamestnancov – celkovo od prevzatia pôsobnosti o 30 zamestnancov. 
	Klienti zariadení sociálnych služieb sa zúčastňujú na rôznych aktivitách organizovaných pri rôznych príležitostiach ako mesiac úcty k starším, fašiangové zábavy, Mikulášske posedenie, opekanie v prírode, zber a sušenie liečivých rastlín, výlety do okolia, ale aj vzdialenejších miest, spojené s návštevou iných zariadení a pod. Pri týchto príležitostiach navštevujú tieto zariadenia aj deti zo škôl všetkých stupňov s kultúrnym programom. 
	Okrem služieb zabezpečovaných v zariadeniach sociálnych služieb zriadených TSK sú z rozpočtu TSK financované subjekty, ktoré poskytujú sociálne služby v zmysle zákona o sociálnej pomoci. Zo strany týchto subjektov je záujem poskytovať služby starším klientom. Každoročne vzrastá počet týchto subjektov – od prechodu pôsobnosti vzniklo 7 nových subjektov, ktoré poskytujú sociálne služby pobytovou  formou pre dôchodcov. 

Snahou TSK je zabezpečiť  rovnomernejšiu sieť zariadení sociálnych služieb tak, aby zariadenia poskytujúce sociálne služby pre dôchodcov boli v každom meste aj vo väčších obciach a uzatvorené oddelenie v rámci DD – DSS pre občanov s duševnými poruchami a poruchami správania v poproduktívnom veku bolo v každom okrese. 

Trnavský samosprávny kraj

Seniorom v Trnavskom samosprávnom kraji (ďalej len „TTSK“) je poskytovaná sociálna starostlivosť v 2 kombinovaných domovoch sociálnych služieb a v domovoch dôchodcov (celková kapacita 290), v domove dôchodcov, penzióne pre dôchodcov a v domove sociálnych služieb (celková kapacita 250). DD a DSS Košúty  bol z dôvodov zhoršujúceho sa zdravotného stavu obyvateľov reprofilizovaný na DSS.
V TTSK sociálne služby  v zariadeniach sociálnych služieb poskytujú aj neverejní poskytovatelia  a to v 6 domovoch dôchodcov (celková kapacita 157), v 4 kombinovaných domovoch dôchodcov a domovoch sociálnych služieb (celková kapacita 159), v kombinovanom domove dôchodcov a zariadení opatrovateľskej služby (celková kapacita  25) a v 7 zariadení opatrovateľskej služby (celková kapacita 170). Taktiež prostredníctvom neverejných poskytovateľov je poskytovaná aj opatrovateľská služba (11 subjektov), prepravná služb (5 subjektov) a organizovanie spoločného stravovania poskytuje taktiež 5 subjektov.

V starostlivosti poskytovanej starším občanom je v zariadeniach kladený dôraz na neustále zvyšovanie kvality poskytovaných služieb a podieľaní sa na zabezpečovaní poskytovania zdravotnej starostlivosti podľa zákona o sociálnej pomoci, a v tomto rozsahu sú aj plnené opatrenia vyplývajúce z NPOSĽ.

Klienti v zariadeniach sociálnych služieb sú prostredníctvom kultúrnych, záujmových a rekreačných aktivít integrovaní do spoločnosti. Do aktivít sa zariadenia snažia zapojiť aj rodinných príslušníkov a udržiavať tým sociálne kontakty klienta s príbuznými a priateľmi.

Pre seniorov sú zabezpečované zaujímavé akcie zamerané na dodržiavanie ľudových tradícií, ako napríklad: fašiangový maškarný ples, maľovanie veľkonočných vajíčok a pletenie šibákov, stavanie mája na dvore domova spojené s majálesom, ukážky vinobrania, varenie slivkového lekváru, Dožinkové slávnosti, Katarínska zábava, viazanie adventných vencov, pečenie vianočných medovníčkov. Mnohé z týchto podujatí sú organizované v spolupráci s miestnymi školami a folklórnymi skupinami. Mobilnejší obyvatelia sa zúčastňujú výletov a športovo zdatnejší športových hier seniorov. TTSK zabezpečoval pre seniorov divadelné predstavenia v Divadle Jána Palárika v Trnave.

V rámci mesiaca „Úcty k starším ľuďom“ odbor sociálnej pomoci TTSK zorganizoval pre všetkých dôchodcov TTSK prednášku na tému „Aktívny životný štýl seniorov“.

Aktivity seniorov boli v roku 2006 finančne podporované v rámci Výzvy TTSK č. 3/2006 prostredníctvom projektov, ktoré predkladali občianske združenia, kluby dôchodcov, Jednota dôchodcov na Slovensku za účelom skvalitnenia života starších ľudí. 

Prioritou TTSK sa stala humanizácia životných podmienok obyvateľov zariadení - odstránenie havarijných stavov na budovách a zariadeniach, obnova základného vybavenia a modernizácia zariadení, vytvorenie rehabilitačných miestností, ktoré využívajú seniori na rôzne rehabilitačné cvičenia a liečebné programy.

Žilinský samosprávny kraj
	
Žilinský samosprávny kraj (ďalej len „ZASK“) ako zriaďovateľ zariadení sociálnych služieb pre seniorov, t.j. domovov dôchodcov a domovov sociálnych služieb pre dospelých vychádzal z Koncepcie sociálnych služieb, sociálnej prevencie a sociálneho poradenstva v Žilinskom kraji ako aj z reálnych potrieb skupiny seniorov v žilinskom regióne.
	Koncepcia bola vypracovaná na základe širokej a dôslednej analýzy potrieb občanov ZASK v oblasti poskytovania sociálnej starostlivosti, jej vyhodnotenia, stanovenia cieľov a priorít pre rozvoj poskytovania sociálnej pomoci. V oblasti poskytovania sociálnej starostlivosti starším ľuďom bola Koncepcia spracovaná v súlade s Národným programom ochrany starších ľudí prijatým vládou Slovenskej republiky.

V zmysle prijatých zásad a opatrení NPOSĽ v SR v oblasti bývania a skvalitnenia života občanov prežívajúcich svoju starobu v zariadeniach sociálnych služieb v zriaďovateľskej pôsobnosti ZASK sa začalo s dôsledným uskutočňovaním modernizácie, rekonštrukcie a obnovy dotknutých zariadení sociálnych služieb, so stavebnými úpravami interiérov a exteriérov. Zrealizovali sa rekonštrukcie výťahov, prístavby bezbariérových vstupov, rekonštrukcie sociálnych zariadení a kúpeľní, nákup zdvíhacích zariadení do kúpeľní pre imobilných klientov. 

Hlavným cieľom je zvýšiť možnosti poskytovania sociálnych služieb občanom čakajúcich na umiestnenie v zariadení sociálnych služieb. Zároveň sa prihliada na zvyšovanie energetickej efektívnosti a celkovú modernizáciu tak, aby sa zlepšila a zvýšila konkurencieschopnosť v oblasti poskytovania sociálnych služieb v domovoch dôchodcov a domovoch sociálnych služieb pre dospelých. 
	
Prioritou v oblasti poskytovania starostlivosti starším občanom – seniorom je zabezpečiť pokrytie dopytu po poskytovaní starostlivosti v zariadeniach sociálnych služieb v regiónoch Liptov a Turiec, kde na základe analýzy je najväčší nedostatok lôžkovej kapacity vo vzťahu k dopytu.
	
Kvalita života seniorov a ich sociálno-ekonomická situácia sa dostáva na popredné miesto záujmu ZASK. V rámci poskytovania sociálnej pomoci starším občanom je snaha o využívanie takých nástrojov, ktoré umožnia občanovi zotrvať v prirodzenom rodinnom prostredí.

ZASK poskytuje sociálnu starostlivosť skupinám starších občanov v kombinovaných domovoch dôchodcov a domovoch sociálnych služieb pre dospelých s celoročným pobytom, ktorých je v ZASK 21. V týchto zariadeniach sa poskytuje celodenná starostlivosť cca 2000 seniorom prevažne vo veku nad 60 rokov, ktorí sa nachádzajú v sociálnej núdzi a ich zdravotný stav si vyžaduje sústavnú starostlivosť. 

	ZASK si udržiava svoju pozíciu v rámci poskytovania sociálnych služieb, výrazne sa usiluje o podieľanie sa na zabezpečovaní zvyšovania kvality života starších ľudí, napr. organizovaním spoločného stravovania, zriaďovaním krízových lôžok, prechodných pobytov, organizovaním kultúrnych a spoločenských podujatí, ale v neposlednom rade aj prípravou koncepcií a následných projektov na zvýšenie kvality a rozsahu poskytovania sociálnych služieb.

20. Združenie miest a obcí Slovenska 

Združenie miest a obcí Slovenska (ďalej len „ZMOS“) nie je ústredným orgánom územnej samosprávy, a preto nesústreďuje prehľady podkladov k plneniu NPOSĽ za vyše 2 700 členských miest a obcí. 
ZMOS informovalo o schválenom NPOSĽ prostredníctvom svojho týždenníka Obecné noviny a odporučilo svojim členom  podieľať sa v rámci svojich možností na jeho  plnení.

Medzi ZMOS a Jednotou dôchodcov na Slovensku je uzavretá dohoda o spolupráci, ktorá sa pravidelne ročne vyhodnocuje. 

Obce pri výkone samosprávnych funkcií  napr. zabezpečujú výstavbu a údržbu a vykonávajú správu kultúrnych, športových a ďalších obecných zariadení; utvárajú a chránia zdravé podmienky a zdravý spôsob života a práce obyvateľov obce, utvárajú podmienky na zabezpečovanie zdravotnej starostlivosti, kultúrnu, osvetovú činnosť a plnia úlohy na úseku sociálnej pomoci. Obce v rámci sociálnej pomoci zabezpečujú poskytovanie opatrovateľskej služby, organizujú spoločné stravovanie, poskytujú prepravnú službu,  poskytujú starostlivosť v zariadeniach sociálnych služieb ako sú napr. domovy dôchodcov, zariadenia opatrovateľskej služby, domovy - penzióny pre dôchodcov, kluby dôchodcov, jedálne pre dôchodcov, strediská osobnej hygieny,  rehabilitačné strediská i práčovne.

Mnohé mestá a obce organizujú pre starších občanov :
-	kultúrne, divadelné, športové, spoločenské podujatia, brigády, výstavy prác, súťaže,
-	prednášky z rôznych oblastí, podujatia s gratuláciami k životným jubileám, z príležitosti Mesiaca úcty k starším, Vianoc  a iných sviatkov,
-	domáce i zahraničné zájazdy a výlety, rekreácie, zabezpečujú liečebné poukazy, rekondičné pobyty,
-	spoločné akcie  a aktivity s deťmi materských a základných škôl,
-	poskytujú jednorazové sociálne výpomoci a sociálne pôžičky, príspevky na stravovanie,
-	zabezpečujú pravidelnú údržbu a obnovu vnútorného vybavenia domovov dôchodcov a ostatných zariadení sociálnych služieb,
-	zapájajú ich do prác odborných komisií zastupiteľstiev, finančne a materiálne podporujú činnosť ich spolkov, organizácií,
-	poskytujú bezplatné poradenstvo v rôznych oblastiach života,
-	budujú bezbariérové vstupy do verejných budov a bezbariérové úpravy chodníkov a priechodov cez ulicu vrátane akustických a signalizačných doplnkov v prostriedkoch mestskej hromadnej dopravy, podchody s protišmykovou podlahou,
-	poskytujú zľavy z miestnych poplatkov z dane z nehnuteľností, zľavy na cestovnom v mestskej a prímestskej verejnej doprave, bezplatné parkovanie, zľavy na vstupnom na rôzne kultúrne a športové podujatia. 

ZMOS v hodnotenom období v spolupráci s rezortom práce, sociálnych vecí a rodiny zorganizoval odborné semináre zamerané na implementáciu zákona č. 195/1998 Z. z. o sociálnej pomoci v znení neskorších predpisov v podmienkach samosprávy s dôrazom na zabezpečenie opatrovateľskej služby. 
	
 	V  máji 2006 bol na XVI. sneme ZMOS vyhlásený už 3. ročník súťaže mestských a obecných samospráv pod názvom „Oskar bez bariér“. Súťaž je zameraná, okrem iného, aj na pomoc znevýhodneným skupinám za starostlivosť o sociálne znevýhodnené skupiny obyvateľov a napomáhanie ich integrácie do spoločnosti. 

21. Slovenský Červený kríž 
	
V súlade so zákonom č. 84/1994 o Slovenskom Červenom kríži a o ochrane znaku a názvu Červeného kríža a v súlade s úlohami a cieľmi sa Slovenský červený kríž (ďalej len „SČK“) v sociálnej oblasti, ktoré rešpektujú sociálny status staršieho občana, podieľal na nasledovných činnostiach a aktivitách:

- poskytovanie ubytovania,
- poskytovanie opatrovateľskej služby,
- poskytovanie prepravnej služby,
- zabezpečovanie a poskytovanie kompenzačných pomôcok,
- poskytovanie poradenstva.

	SČK má ponuku sociálnych služieb, ktoré sú v prípade potreby a záujmu občanom poskytované, uvedenú v Katalógu sociálnych služieb SČK. V tomto katalógu sú dostupné všetky informácie o poskytovaných sociálnych službách.

	SČK sa každoročne zúčastňuje ako spoluorganizátor desiatok akcií a úzko spolupracuje s miestnymi zastupiteľstvami a kultúrnymi ustanovizňami pri príprave projektov určených pre staršiu populáciu.

	SČK organizuje na základe akreditácie z MŠ SR kurzy opatrovateliek.  Tieto kurzy v súčasnosti vykonáva 38 územných spolkov SČK.
	
22. Slovenská humanitná rada

Slovenská humanitná rada (ďalej len „SHR“) v rokoch 2005 a 2006 vyvíjala tieto aktivity:

- informovala o problematike starších ľudí vo svojom časopise Humanita a jeho špecializovanej prílohe Humanita plus. Pozornosť bola venovaná aj postaveniu dôchodcov v SR, kampani na pomoc ľuďom trpiacim Alzheimerovou chorobou, výstavám, stretnutiam ako aj voľnočasovým aktivitám seniorov.  Špecializované prílohy boli venované príručke pre odborníkov a dobrovoľníkov o paliatívnej starostlivosti a problematike starnutia a úlohe vzdelávania v treťom veku. Publikovala rady a pomoc pre seniorov z prostredia Fóra pre pomoc starším. V neposlednej rade informovala o legislatívnych zmenách a priznaných benefitov týkajúcich sa života starších ľudí,
- poskytovala kompenzačné pomôcky zo skladu humanitnej pomoci,
- projekty na pomoc starším ľuďom podporila grantami vo výške 791 913,-Sk,
- ako členská organizácia EURAGu – Európskej federácie na podporu starostlivosti o starších ľudí aj naďalej zabezpečovala administratívnu agendu a sprostredkovávanie informácií z centra.

23. Jednota dôchodcov na Slovensku

	Jednota dôchodcov na Slovensku (ďalej len „JDS“) sledovala plnenie jednotlivých opatrení, podľa stanovených cieľov a priorít.

Oblasť sociálneho zabezpečenia a rodinnej politiky

JDS vyjadruje nesúhlas vo veci reformy dôchodkov z dôvodu, že sú znevýhodnení tí dôchodcovia, ktorí išli do dôchodku pred 1. januárom 2004. Za výrazné negatívum a neplnenie NPOSĽ JDS považuje fakt, že priemerná výška starobných dôchodkov v pomere k priemernej mzde v národnom hospodárstve SR má klesajúcu tendenciu. Nebol prijatý návrh JDS, ktorý by zabezpečil pre všetkých dôchodcov rovnaký systém výpočtu, čím by sa odstránili diskriminačné prvky. Nedošlo ani k zavedeniu minimálneho dôchodku. Miera zvyšovania cien za úhradu sociálnych služieb nerešpektovala mieru rastu dôchodkov.

V oblasti poskytovania sociálnych služieb JDS zastáva názor, že senior má zostať čím dlhšie v rodinnom prostredí. Za výhodnejšie JDS považuje preto intenzívnejšie zriaďovanie denných stacionárov pre seniorov. 

Oblasť zdravotnej starostlivosti

JDS uvítala pozitívne zmeny v oblasti zdravotníctva medzi ktoré patrí možnosť očkovania chrípkovou vakcínou u všetkých dôchodcov zdarma, zrušenie poplatkov u lekára a za pobyt v nemocnici. Veľkým prínosom je aj spolupráca s občianskymi združeniami vo veci poskytovania informácií o zdravom spôsobe života, zdravej výžive, priaznivých účinkoch pohybovej aktivity a tiež rizikách fajčenia a požívania alkoholu. V oblasti zdravotníctva JDS vysoko hodnotí iniciatívu Úradu verejného zdravotníctva SR pri zavádzaní programu „ Mám 65+ a teší ma, že žijem zdravo“ pri ktorom bola úzka spolupráca medzi týmito organizáciami. V roku 2005 bol spoločne realizovaný pilotný program pre kraj Bratislava a v roku 2006 došlo k vyškoleniu lektorov pre celé Slovensko v spolupráci s Regionálnymi úradmi verejného zdravotníctva. 

JDS vidí nedostatky v poskytovaní stomatologických služieb, ide najmä o poplatky, ktoré sú pre seniorov vysoké napriek príspevku poisťovní.

 V oblasti geriatrickej starostlivosti je potrebné podľa JDS zriadiť dostatok geriatrických ambulancií a tiež je potrebné zriadiť chýbajúce lôžka pre chronicky chorých pacientov.

Nová legislatíva v oblasti zdravotnej starostlivosti zavedením poskytovania tzv. štandardných a nadštandardných služieb znemožnila väčšine seniorom prístup k nadštandardným službám a to z dôvodu nedostatku finančných prostriedkov za takéto služby.

Oblasť bývania

Prechodom kompetencií v tejto oblasti na územnú samosprávu došlo k zefektívneniu   odhadu potreby malometrážnych a dvojgeneračných bytov. Pri výstavbe malometrážnych bytov pre seniorov je potrebné, aby takéto byty boli prispôsobené potrebám starších ľudí. Chýba väčšia prepojenosť so samosprávnymi orgánmi miest a obcí.

Oblasť výchovy a vzdelávania

JDS konštatuje, že kontakty s jednotlivými typmi škôl a školských zariadení sú na dobrej úrovni a vo väčšine prípadov sa požiadavky voči nim stretávajú s priaznivou odozvou. Dôkazom dobrých vzťahov je aj stúpajúci počet študujúcich a vôbec záujemcov o štúdium na Univerzitách tretieho veku a stále sa rozširujúce študijné programy na nich.

Za potrebné považuje JDS v súčasnej dobe výrazne posilniť najmä možnosti kontaktov študentov niektorých vybraných odborov (napr. sociálna práca) vo forme stáží, praxe v zariadeniach sociálnych služieb. 

V oblasti vzdelávania seniorov nie je doriešený systém financovania, najmä na nižších úrovniach. JDS by potrebovala zabezpečiť cez granty MŠ SR financie na vzdelávanie na úrovni miest a obcí a vzdelávanie na úrovni Akadémií tretieho veku v rámci okresov. 

Oblasť kultúry a mediálnej politiky

V posledných dvoch rokoch došlo k zlepšeniu spolupráce s MK SR. V rámci zaradenia seniorov do skupiny znevýhodnených osôb JDS pocítila aj výraznejšiu finančnú pomoc na podujatia kultúrneho charakteru, pričom JDS preferuje najmä tzv. živú kultúru, ktorú si tvoria seniori. Dobrá je aj spolupráca so Slovenským rozhlasom, najmä v oblasti aktuálneho spravodajstva.

Absentuje spolupráca s Národným osvetovým centrom a tiež so Slovenskou televíziou, ktorá nemá v programovej štruktúre dostatok špecializovaného programu pre seniorov, ktorí sú  tiež platitelia koncesionárskych poplatkov. Je potrebné zaviesť v rámci STV minimálne jeden vzdelávací program pre seniorov. Z dôvodu nedostatku finančných prostriedkov je výrazná nedostupnosť kultúrnych podujatí, čo u seniorov vyvoláva  pocit nedostupnosti kultúry. Z uvedeného dôvodu je potrebné pokračovať v zľavách na kultúrne podujatia.

JDS v oblasti kultúry a mediálnej politiky v uplynulých dvoch rokoch intenzívne komunikovala s MK SR, podieľala sa svojimi návrhmi na vypracovaní základnej koncepcie práce v skupine znevýhodnených osôb. JDS presadzuje najmä tvorbu kultúrnych hodnôt, založených na vlastnej aktivite a  tvorivosti seniorov a nie na pasívnom prijímaní kultúry. JDS chce tiež pokračovať v rokovaniach s inštitúciami o možnostiach zliav pre seniorov na kultúrne podujatia.

Oblasť daní a poplatkov

JDS navrhuje, aby sa pokračovalo na úprave systému zdaňovania príjmu seniorov (príjem pracujúcich seniorov, oslobodenie od platenia dane). 

Oblasť dopravy, pôšt a telekomunikácií

V železničnej doprave sa dosiahlo zvýšenie zľavy pre seniorov do 70 rokov z 25% na 40%. V závere roku 2006 sa objavil náznak možnosti využívania informačných telekomunikačných systémov (internetizácia) za zvýhodnených finančných podmienok aj pre seniorov.

Chýbajú zľavy v autobusovej doprave pre seniorov do 70 rokov. Nepostačujúca je  aj súčasná bezbariérovosť v oblasti prístupu do dopravných prostriedkov. 

Oblasť súdnej ochrany

JDS má dobrú spoluprácu s Prezídiom policajného zboru SR v oblasti prevencie. Veľkým prínosom bolo aj poskytovanie bezplatnej právnej pomoci pre seniorov. Je  potrebné zvýšiť finančnú hranicu u seniorov na poskytovanie bezplatnej právnej pomoci. V SR nie je zavedená právna norma, ktorá by trestné činy voči seniorom posudzovala prísnejšie. 

Oblasť hospodárstva

JDS podporuje možnosti zamestnávania seniorov. 

Oblasť poľnohospodárstva a v oblasti životného prostredia
	
JDS v uvedenej oblasti nemá vážnejšie námietky voči plneniu NPOSĽ. 

Oblasť informačných systémov
	
JDS nemá výhrady k plneniu NPOSĽ.  Tok informácií pre seniorov skôr viazne na dostupnosti internetu pre túto skupinu obyvateľov.

Oblasť zahraničných vzťahov

JDS oceňuje, že MZV SR túto organizáciu pozná a v prípade potreby poskytovalo pre zahraničné ambasády na ňu kontakt.

24. Fórum pre pomoc starším

	Fórum pre pomoc starším (ďalej len „Fórum“) je národná sieť, ktorá sa zaoberá ochranou práv starších ľudí, zlepšovaním postavenia a skvalitňovaním života tejto rizikovej skupiny, skvalitňovaním a rozširovaním služieb a spolupracuje s viac ako 100 organizáciami poskytujúcimi služby a pomoc starším
	
Od roku 2004 je Fórum členom AGE – európskej platformy seniorov v Bruseli, ktorá združuje najvýznamnejšie organizácie z členských štátov EU, členom ECEN – európskej siete strednej a východnej Európy a členom Help the AGED v Londýne. Fórum sa podieľa na Európskych aktivitách a projektoch s problematikou diskriminácie a chudoby starších ľudí v Európe a zúčastnili sa rôznych medzinárodných konferencií a stretnutí s aktívnou účasťou.

Fórum zrealizovalo celý rad aktivít, ktoré sú v súlade s národným programom ochrany starších ľudí. V apríli  2006 bola oficiálne zahájená činnosť Poradensko – informačného centra z celoslovenskou pôsobnosťou. Za jeho trvania sme celkom poskytli poradenstvo cca 135 klientom (60 právna pomoc a 75 sociálna pomoc).

	V sledovanom období Fórum zrealizovalo viacero projektov – prieskumov a workshopov - Prieskum o diskriminácii starších ľudí, Prieskum o postavení pracovníka v sociálnych službách, Prieskum o diskriminácii starších ľudí po 50 roku života na trhu práce (na vzorke 250 respondentov) a 10 workshopov s rôznou tematikou.	

Fórum v rámci Slovenska vytvorilo v regiónoch 10 pracovných skupín, ktoré sa podieľajú na príprave dokumentov pre štátne orgány ako aj Parlament seniorov – v novembri 2006, ktorý tvorí skupina 40 seniorov a ich cieľom je monitorovať a pripravovať návrhy do dôležitých materiálov vlády a parlamentu. 

Po prvý krát sa v roku 2006 uskutočnilo oceňovanie aktívnych seniorov v rámci podujatia „Senior roka“.  Fórum začalo vydávať časopis „Fórum seniorov“ a pokračovalo vo vydávaní Informačníka a Bulletinu. O práci Fóra a jednotlivých aktivitách bolo informované v  národných a regionálnych médiách a tlači. Fórum v roku 2006 vytvorilo vlastnú web stránku, na ktorej sú uverejnené dôležité materiály, predkladané správy, výsledky prieskumov a zrealizovaných projektov.

Záver
Len pred niekoľkými desaťročiami začali národy a svetová komunita venovať pozornosť sociálnym, ekonomickým, politickým a vedeckým otázkam, ktoré sa vynorili v súvislosti s fenoménom starnutia v masívnom meradle. Európa kvôli svojej starnúcej populácii a klesajúcemu počtu produktívneho obyvateľstva čelí veľkým ekonomickým problémom. Starnutie populácie zároveň prináša aj spoločenské problémy. 

Podľa Prognózy vývoja obyvateľstva SR do roku 2050, vypracovanej Štatistickým úradom SR v roku 2002, bude vývoj obyvateľstva SR v prvej polovici 21. storočia charakterizovať najmä znižovanie prírastku obyvateľstva a starnutie obyvateľstva. Intenzita týchto procesov bude bezprostredne závisieť od vývoja plodnosti, úmrtnosti a migrácie avšak nepriamo ich budú ovplyvňovať aj ďalšie demografické faktory ako aj faktory spoločenské, politické, ekonomické a kultúrne.

	Vzhľadom na uvedené skutočnosti, je potrebné pristupovať k problematike starnutia v jednotlivých oblastiach tak, aby sme boli schopní vytvoriť také predpoklady k úspešnému starnutiu, ktoré by viedli k zlepšovaniu života staršej populácie. K tomuto je nevyhnutá vzájomná úzka spolupráca štátnych orgánov, samosprávnych orgánov a tretieho sektoru pri napĺňaní a rešpektovaní princípov OSN. 

Nakoľko spolupráca a koordinácia prípravy Súhrnných správ o realizácii Národného programu ochrany starších ľudí bola v minulosti nepostačujúca a vzhľadom na to, že úlohy vyplývajúce z predmetných uznesení a z Národného programu ochrany starších ľudí sú už nereálne, nekonkrétne alebo neaktuálne, MPSVR SR začalo pracovať na aktualizácii  predmetného programu.

	Snahou MPSVR SR je v novom Národnom programe ochrany starších ľudí stanoviť také merateľné, konkrétne ciele, ktoré by vyplývali z potrieb starších ľudí v oblasti každodenného života.